text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
49 Kamva uYakobi wababiza oonyana bakhe waza wathi: “Hlanganisanani ukuze ndinixelele okuza kwenzeka kuni ekupheleni kwemihla.
2 Dibanani, niphulaphule, bonyana bakaYakobi, ewe, phulaphulani kuSirayeli uyihlo.+
3 “Rubhen, ulizibulo lam wena,+ ungamandla am nesiqalo samandla am okuvelisa inzala,+ uyimbalasane yesidima sam, nembalasane yamandla am.
4 Wena ungalawulekiyo njengamanzi, uze ungabi ngobalaseleyo,+ kuba wenyukela emandlalweni kayihlo.+ Wasihlambela isingqengqelo sam.+ Wenyuka waya kuso!
5 “USimeyon ngumntakwabo Levi.+ Zizixhobo zogonyamelo izixhobo zabo zokuxhela.+
6 Uze ungangeni kwiqela lamakholwane abo,+ mphefumlo wam. Ungazibandakanyi+ kwigqugula labo, luzuko lwam, kuba ngomsindo wabo babulala abantu,+ baza ngokungabi nalwazelelelo kwabo bazinqumla imisipha iinkunzi zeenkomo.
7 Uqalekisiwe umsindo wabo,+ kuba unenkohlakalo,+ nokuvutha komsindo wabo, ngenxa yokuba kungqwabalala.+ Ndiya kubasasaza kwaYakobi ndize ndibachithachithe kwaSirayeli.+
8 “Wena ke, Yuda,+ abantakwenu baya kukubonga.+ Isandla sakho sibe sesixhantini seentshaba zakho.+ Oonyana bakayihlo baya kuqubuda kuwe.+
9 Lithole lengonyama uYuda.+ Uya kusuka exhobeni, unyuke ngokuqinisekileyo, nyana wam. Wabuthuma, wazolula njengengonyama, yaye njengengonyama, ngubani na ongaba nobuganga bokumvusa?+
10 Intonga yobukhosi ayisayi kusuka kuYuda,+ nomsimelelo womyaleli phakathi kweenyawo zakhe, ade afike uShilo;+ zize zithobele yena izizwana.+
11 Ubophelela iesile lakhe elikhule ngokupheleleyo emdiliyeni nenzala yemazi yakhe ye-esile emdiliyeni wohlobo, wosihlamba ngokuqinisekileyo isinxibo sakhe ngewayini nesambatho sakhe ngegazi leediliya.+
12 Abomvu bungqombela amehlo akhe yiwayini, namazinyo akhe amhlophe lubisi.
13 “UZebhulon uya kuhlala ngaselunxwemeni lolwandle,+ yaye uya kuba ngaselunxwemeni apho zimiswa khona iinqanawa ngeankile;+ lize icala lakhe elingaphaya lisingise ngaseSidon.+
14 “UIsakare+ liesile elimathambo omeleleyo, ulala phakathi kweengxowa ezimbini zomthwalo.
15 Yaye uya kubona ukuba indawo leyo yokuphumla ilungile, nelizwe liyathandeka; alithobe ke igxalaba lakhe ukuze athwale imithwalo aze alulanyiselwe kumsebenzi wobukhoboka wokuqhutywa ngebhaxa.
16 “UDan uya kubagweba abantu bakowabo njengesinye sezizwe zakwaSirayeli.+
17 UDan makabe yinyoka ngasendleleni, irhamba ngasemendweni, eliluma izithende zehashe ukuze awe ngomva umkhweli walo.+
18 Ndiya kuhlala ndilinde usindiso lwakho, Yehova.+
19 “UGadi yena, uya kuhlaselwa ngamatutu, kodwa yena uya kuwahlasela ngasemva.+
20 “Kwa-Ashere kuya kuphuma isonka sakhe sityebile,+ yaye uya kuvelisa izinto ezimnandi zokumkani.+
21 “UNafetali+ lixhamakazi elinciphileyo. Ukhupha amazwi amnandi.+
22 “UYosefu ligatya lomthi othwala isiqhamo,+ igatya lomthi othwala isiqhamo ngasemthonjeni,+ omasebe awo aqabela udonga.+
23 Abatoli bambandezela baza bamtola, yaye bamzonda.+
24 Kodwa sona isaphetha sakhe sasihleli kwindawo esisigxina,+ yaye amandla ezandla zakhe ayebhetyebhetye.+ Ezandleni zaLowo Womeleza uYakobi,+ kulapho aphume khona uMalusi, iLitye likaSirayeli.+
25 Uphume kuTHIXO kayihlo,+ uya kukunceda;+ yaye ukunye noSomandla+ yaye uya kukusikelela ngeentsikelelo zasemazulwini phezulu,+ ngeentsikelelo zamanzi anzongonzongo asezantsi enzulwini,+ ngeentsikelelo zamabele nezesibeleko.+
26 Iintsikelelo zikayihlo ziya kongama ngokwenene kuneentsikelelo zeentaba zikanaphakade,+ nesihombo seenduli ezihleli ngokungenammiselo.+ Ziya kuba sentlokweni kaYosefu, elukakayini lwalowo kanye ukhethiweyo kubantakwabo.+
27 “UBhenjamin uya kuqhubeka eqwenga njengengcuka.+ Kusasa uya kudla isilwanyana esiphangiweyo aze ngokuhlwa ahlule amaxhoba.”+
28 Bonke aba zizizwe ezilishumi elinesibini zakwaSirayeli, yaye kuko oko awakuthethayo kubo uyise ekubasikeleleni kwakhe. Wasikelela ngamnye kubo ngokwentsikelelo yakhe.+
29 Emva koko wabayalela wathi kubo: “Ndiza kuhlanganiselwa kubantu bakowethu.+ Ndingcwabeni noobawo emqolombeni osentsimini kaEfron umHiti,+
30 emqolombeni osentsimini yaseMakaphela ephambi kweMamre ezweni lakwaKanan, ntsimi leyo wayithengayo uAbraham kuEfron umHiti ukuze ibe yindawo yokungcwaba.+
31 Bamngcwaba apho uAbraham noSara umfazi wakhe.+ Bamngcwaba apho uIsake noRebheka umfazi wakhe,+ yaye ndamngcwaba apho noLeya.
32 Intsimi leyo kunye nomqolomba okuyo, zathengwa koonyana bakaHeti.”+
33 Ngaloo ndlela ke uYakobi wagqiba ukunikela imiyalelo koonyana bakhe. Wandula ke wahlanganisa iinyawo zakhe esingqengqelweni waza wabhubha, wahlanganiselwa ebantwini bakowabo.+
Yithumele
Yithumele
Genesis 49
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=1&Chapter=49&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D1%26Chapter%3D49%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


c: text/html

text:
1:1 Indoda enkulu ibhalela uGayo oyintanda, endimthandayo mna ngenyaniso: ithi,
1:2 Ntanda, ndinga ungathi ngezinto zonke usikeleleke uphile, njengokuba usikelelekile umphefumlo wakho.
1:3 Kuba ndavuya kunene, bakufika abazalwana, bangqina ngenyaniso ekuwe, njengokuba wena uhamba enyanisweni.
1:4 Andinaluvuyo lungaphezu kolu, lokuba ndive ukuba abantwana bam bahamba enyanisweni.
1:5 Ntanda, wenza okuthembekileyo, oko sukuba ukwenzela abazalwana nabasemzini,
1:6 abalungqineleyo uthando lwakho phambi kwebandla; owothi ukuba ubaxhobisele indlela ngokufanele uThixo, ube uyatyapha;
1:7 kuba baphuma ngenxa yegama lakhe, bengathabathanga nto kuzo iintlanga.
1:8 Thina ngoko sifanele ukubaxhasa abanjalo, ukuze sibe ngabasebenzisana nabo kuyo inyaniso.
1:9 Ndalibhalela ibandla; ke usuke lowo uthanda ukuzenza mkhulu kubo, uDiyotrefe, angasamkeli.
1:10 Ngenxa yoko, ukuba ndithe ndafika, ndomkhumbuza imisebenzi yakhe ayenzayo, ephololoza ngathi ngamazwi angendawo; enganeli koko, usuka angabamkeli abazalwana ngokwakhe, abalele abanga bangenjenjalo, abakhuphe ebandleni.
1:11 Ntanda, musa ukulandela okubi, landela okulungileyo. Lowo wenza okulungileyo ungokaThixo; ke lowo wenza okubi akambonanga uThixo.
1:12 UDemetriyo ungqinelwe ngabo bonke, nayiyo inyaniso; nathi ke siyangqina; niyazi ukuba ubungqina bethu buyinene.
1:13 Ndandinezinto ezininzi endingazibhalayo, kodwa andithandanga kuzibhala ngainki nangalusiba;
1:14 ndiyathemba ke ukuba ndokubona kwakufuphi nje, sithethe ngomlomo. Uxolo malube kuwe. Ziyakubulisa izihlobo. Zibulise izihlobo ngegama. Amen.

robotstxt: allowed

filter: keep


text:
UKUNCOKOLA NOMMELWANE
Kutheni Simele Sikhumbule Ukufa KukaYesu?
Le yincoko ekuqhelekileyo ukuba iNgqina likaYehova libe nayo nommelwane. Masithi iNgqina elinguMegan lityelele uShirley ekhayeni lakhe.
“HLALANI NISENZA OKU NINDIKHUMBULA”
UMegan: Molo Shirley ntombi. Ndivuye gqitha xa bendikubona kwiSikhumbuzo sokufa kukaYesu Kristu kwiveki edlulileyo. * Khawutsho, usithande njani?
UShirley: Bekumnandi kakhulu, kodwa ke mandithethe inyani, khange ndizive kakuhle zonke izinto ebezithethwa. Ndiqhel’ ukuva abantu bebhiyozela ukuzalwa kukaYesu ngeKrismesi nokuvuswa kwakhe ngeIsta, kodwa ke bendiqala ukuva ngeSikhumbuzo sokufa kwakhe.
UMegan: Unyanisile, iKrismesi neIsta zidume kakhulu ehlabathini. Kodwa amaNgqina kaYehova abona kubalulekile ukuba akhumbule ukufa kukaYesu. Ukuba unayo imizuzwana, ndingavuya ukukuchazela isizathu.
UShirley: Akho ngxaki.
UMegan: Kaloku amaNgqina kaYehova akhumbula ukufa kukaYesu kuba watsho. Usayikhumbula into eyenzekayo ngobusuku bokufa kukaYesu? Wakhe weva ngesidlo esikhethekileyo awaba naso nabalandeli bakhe abathembekileyo?
UShirley: Utsho Isidlo SeNkosi?
UMegan: Sona kanye. Sikwabizwa ngokuba Sisidlo Sangokuhlwa SeNkosi. Kweso sidlo, uYesu wanika abalandeli bakhe imiyalelo ecacileyo. Ndicela ufunde le miyalelo yakhe ibhalwe kuLuka 22:19.
UShirley: Kulungile. “Wathabatha isonka, wathi akubulela, wasiqhekeza, wabanika sona, esithi: ‘Oku kuthetha umzimba wam oza kunikelwa ngenxa yenu. Hlalani nisenza oku nindikhumbula.’”
UMegan: Ndiyabulela. Phawula umyalelo kaYesu kwisivakalisi sokugqibela sale vesi: “Hlalani nisenza oku nindikhumbula.” Ngaphambi nje kokuba ayalele abalandeli bakhe ukuba bamkhumbule, wayenza yacaca into ababemele bayikhumbule ngaye. Wathi ubomi bakhe babuya kunikelwa ngenxa yabalandeli bakhe. UYesu waphinda wathetha into efanayo kuMateyu 20:28. Le vesi ithi: “UNyana womntu weza, kungekhona ukuze alungiselelwe, kodwa ukuze alungiselele nokuze anikele ngomphefumlo wakhe ube yintlawulelo ngenxa yabaninzi.” Ngamafutshane, yiloo nto amaNgqina kaYehova esenza iSikhumbuzo nyaka ngamnye ukuze akhumbule idini lentlawulelo elanikelwa nguYesu. Ukufa kwakhe kusinceda sifumane ubomi ukuba siyathobela.
KWAKUTHENI UKUZE KUFUNEKE INTLAWULELO?
UShirley: Ndidla ngokuva abantu besithi uYesu wafa ukuze sifumane ubomi. Kodwa xa nditheth’ inyani, zange ndayiva ncam ukuba ithini le nto.
UMegan: Ayinguwe wedwa kanti yhazi Shirley. Unzima lo mbandela wentlawulelo kaYesu. Kodwa yenye yezona mfundiso zivuyisayo kwiLizwi likaThixo. Usenalo phofu ixesha?
UShirley: Ewe noko.
UMegan: Kuhle ke. Bendisandul’ ukufunda ngayo ke kanti. Ndiza kuzama ukuyicacisa lula.
UShirley: OK.
UMegan: Ukuze siyive kakuhle le nto, simele sijonge imiphumo eyabangelwa sisono sika-Adam noEva kumyezo wase-Eden. Ukuze siwuqonde, masifunde amaRoma 6:23. Ungasifundela?
UShirley: Athi ke: “Umvuzo isono esiwuhlawulayo kukufa, kodwa isipho uThixo asinikayo bubomi obungunaphakade ngoKristu Yesu iNkosi yethu.”
UMegan: Enkosi. Makhe siwahl’ amahlongwane la mazwi. Okokuqala, jonga nje indlela eqala ngayo le vesi: “Umvuzo isono esiwuhlawulayo kukufa.” Lo ngumthetho nje olula owabekwa nguThixo kwasekuqaleni—umvuzo okanye isohlwayo sesono, kukufa. Kakade ke, ekuqaleni, kwakungekho moni. UAdam noEva babengenalo nechaphaza eli lesono, kwaye nabantwana babo babeza kuzalwa bengenasono. Ngoko, babengazi kufa. Bonke babenethuba lokuphila ngonaphakade bonwabile. Nto nje izinto zange zihambe ngolo hlobo, andithi?
UShirley: Ewe, kaloku uAdam noEva batya kula mthi kwakuthiwe ze bangatyi kuwo.
UMegan: Unyanisile. Xa uAdam noEva bakhetha ukungamthobeli uThixo ngokutya kula mthi, benza isono. Ngamany’ amazwi, bakhetha ukungafezeki nokuba ngaboni. Olo khetho lwaluza kuzisa intlekele kungekhona nje kuAdam noEva kuphela, kodwa nakwinzala yabo.
UShirley: Utheth’ ukuthini?
UMegan: Makhe ndikwenzele lo mzekelo. Uyakuthanda ukubhaka kuqala?
UShirley: Ewe, gqitha!
UMegan: Masithi usandul’ ukuthenga ipani oyithandayo. Ungekayisebenzisi nokuyisebenzisa iyawa ize ibe nesifotho. Ziza kuphuma zinjani izonka ozibhaka ngayo? Azizi kuba nesifotho nazo?
UShirley: Ewe kaloku.
UMegan: Ngendlela efanayo, xa uAdam noEva bakhetha ukungamthobeli uThixo, bafumana “isifotho” esikukungafezeki nokuba nesono. Ekubeni bafumana isono bengekabi nabantwana, yonke inzala yabo yayiza kuzalwa ineso “sifotho.” Babeza kuzalwa benesono. EBhayibhileni igama elithi “isono” alibhekiseli nje esenzweni kodwa nakwindlela esiye saba yiyo thina buqu, ngenxa yelifa esilifumene kubazali bethu bokuqala. Nangona sasingekazalwa xa bonayo ibe singenzanga nto imbi, le miphumo iyasithwaxa nathi. Ngamany’ amazwi, ngokona kwabo bamoshela wonke umntu kuba ngoku asifezekanga, sinesono ibe ekugqibeleni siyafa. Njengokuba besifundile kumaRoma 6:23, umvuzo wesono kukufa.
UShirley: Hayi kodwa sadlelw’ indlala. Kutheni simele sihlupheke kangaka ngenxa yesono sika-Adam noEva?
UMegan: Mhle umbuzo wakho yhazi. Yiloo nto uThixo onobulungisa wagqiba kwelokuba uAdam noEva bafe ngenxa yezono zabo, kodwa inzala yabo yona ingashiywa kwesinomhlwa. UThixo wenze indlela yokuba siphume kobu bugxwayiba. Lisinceda apho ke idini lentlawulelo likaYesu. Khawuphinde ujonge amaRoma 6:23. Emva kokuba le vesi ithe “umvuzo isono esiwuhlawulayo kukufa,” iqhubeka ithi: “Kodwa isipho uThixo asinikayo bubomi obungunaphakade ngoKristu Yesu iNkosi yethu.” Ngoko kukufa kukaYesu okusikhulula esonweni nasekufeni. *
INTLAWULELO—ESONA SIPHO SIKHULU SIKATHIXO
UMegan: Ikhona enye into endifuna uyiqwalasele kule vesi.
UShirley: Yintoni ke leyo?
UMegan: Uyabona ukuba ithi apha, “isipho uThixo asinikayo bubomi obungunaphakade ngoKristu Yesu iNkosi yethu.” Ngoku ke, ukuba nguYesu owabandezeleka waza wafela thina, kutheni nje le vesi isithi intlawulelo ‘sisipho uThixo asinika’ sona endaweni yokuba ithi, ‘sisipho uYesu asinika’ sona? *
UShirley: Hayi andiyazi.
UMegan: Kaloku nguThixo owadala uAdam noEva, ngoko ke xa bengazange bathobele kumyezo wase-Eden, bona yena. Kumele ukuba yaba lihlwili intliziyo yakhe xa abantwana bakhe bokuqala bamvukelayo. Kodwa uYehova waphinda waxoza mphini wumbi. * Wagqiba kwelokuba esinye isidalwa sasezulwini size kuba ngumntu ofezekileyo apha emhlabeni, ze kamva sinikele ngobomi baso bube lidini lentlawulelo. Lilonke, intlawulelo sisipho esivela kuThixo. Iphinda ibe sisipho sakhe nangenye indlela. Wakhe wayithelekelela indlela ekumele ukuba wayexheleke ngayo uThixo xa kwakubulawa uNyana wakhe?
UShirley: Zange yhazi.
UMegan: Ngoku bendingena ndibone izinto zokudlala. Unabo abantwana andithi?
UShirley: Ewe babini, yinkwenkwe nentombi.
UMegan: Njengomzali, khawucinge ngendlela uYise wasezulwini uYehova awavakalelwa ngayo ngemini awafa ngayo uYesu. Ucinga ukuba wayevakalelwa njani xa wayebukele uNyana wakhe amthandayo ebanjwa, ethukwa exhimfwa nangamanqindi? Ucinga ukuba kwakunjani xa wayebukele uNyana wakhe ebethelelwa ngezikhonkwane epalini, eshiywa apho engcungcutheka de afe?
UShirley: Kumele ukuba wayesentlungwini nyhani. Zange ndakhe ndayicinga loo nto yhazi!
UMegan: Ewe kona, asinakuqiniseka ncam ukuba kwakunjani kuThixo ngolo suku. Into esiyaziyo kukuba uneemvakalelo, kwaye siyasazi nesizathu sokuba wayivumela yonke le nto. Icaciswe kakuhle nakumbhalo othandwa kakhulu uYohane 3:16. Ndicela usifundele.
UShirley: Uthi: “UThixo walithanda kakhulu ihlabathi kangangokuba wanikela ngoNyana wakhe okuphela kwamzeleyo, ukuze wonk’ ubani obonisa ukholo kuye angatshabalali kodwa abe nobomi obungunaphakade.”
Yakhe yakhona ke enye indlela engaphezu kwale yokubonakalisa uthando?
UMegan: Enkosi. Khawuphinde ujonge ekuqaleni kwale vesi. Ithi: “UThixo walithanda kakhulu ihlabathi.” Uyawubona ke undoqo—luthando. Uthando lwenza uThixo wathumela uNyana wakhe emhlabeni ukuze asifele. Yakhe yakhona ke enye indlela engaphezu kwale yokubonakalisa uthando? Yiloo nto ke amaNgqina kaYehova ehlanganisana nyaka ngamnye ukuze akhumbule ukufa kukaYesu. Uphendulekile ke Shirley?
UShirley: Ewe, kakhulu. Ndiyabulela ngokundicacisela.
Ngaba unombuzo weBhayibhile obusoloko uzibuza wona? Ngaba ukhe uzibuze ngeenkolelo zamaNgqina kaYehova? Ukuba kunjalo kungakunceda ukuthetha neNgqina likaYehova. Liya kukuvuyela ukuphendula imibuzo yakho.
^ isiqe. 5 AmaNgqina kaYehova aba neSikhumbuzo sokufa kukaYesu okulidini kanye ngonyaka. Kulo nyaka, iSikhumbuzo siza kuba ngoLwesihlanu Aprili 3.
^ isiqe. 32 Inqaku elilandelayo kolu ngcelele liza kuthetha ngendlela idini lentlawulelo likaYesu elisikhulula ngayo esonweni, nento esimele siyenze ukuze lisincede.
^ isiqe. 36 EBhayibhileni, uThixo noYesu ngabantu ababini abohlukeneyo. Ukuze ufumane inkcazelo engakumbi funda isahluko 4 sencwadi ethi Yintoni Ngokwenene Efundiswa YiBhayibhile? epapashwe ngamaNgqina kaYehova.
^ isiqe. 38 Funda iGenesis 3:15.
Funda Okungakumbi
Intlawulelo—Esona Sipho Sikhulu SikaThixo
Yintoni intlawulelo? Unokungenelwa njani kuyo?
Kutheni UYesu Waphathwa Kakubi Waza Wabulawa?
Ukufa kwakhe kunokukunceda njani?


text:
Iingcungela Zamaxesha Aphakathi Kubugcisa Boomatshini
OOMATSHINI sele kusetyenziswa bona kwishishini lemveliso—ngakumbi kwimisebenzi eyenziwa ngokuphindaphindiweyo. Kodwa kwaqalisa nini ukwenziwa koomatshini? Ngaba kwaqala kwiinkulungwane ezimbalwa ezidluleyo xa abemi baseYurophu babesenza iinguqulelo kwezoshishino? Uya kumangaliswa kukufumanisa ukuba ngelo xesha babesele bekho oomatshini.
Ekuqaleni kwexesha elaziwa ngokuba lelokuqaqamba kwenzululwazi yamaSilamsi, ukususela kwinkulungwane yesi-8 ukusa kweye-13 C.E. nasemva koko, izifundiswa zoMbindi Mpuma zaguqulela iincwadi zenzululwazi nentanda-bulumko kwisiArabhu nto leyo eyaba luncedo ekulondolozeni inkcazelo yamaGrike adumileyo afana noArchimedes, uAristotle, uCtesibius, uHero waseAleksandriya noPhilo waseByzantium. * Ngokufumana le nkcazelo kwanenye, uBukhosi bamaSilamsi—obabuqala eSpeyini buxananaze kuMntla Afrika noMbindi Mpuma ukusa eAfghanistan—batsho banolwazi olwabunceda bakwazi ukuvelisa oomatshini abazisebenzelayo.
Umbhali-mbali ngeteknoloji uDonald Hill uthi xa ethetha ngabo matshini, “babekwazi ukusebenza ixesha elide—iiyure, iintsuku nangaphezulu—ngaphandle koncedo lomntu.” Yintoni eyayibangela oko? Iinjineli zalapho zeza neqhinga lokugcina aba matshini bezisebenzela. Zasebenzisa amanzi akumatanki axhonywe phezulu ukuze amanzi avuzayo ajikelezise aba matshini. Babezivulela bevala, batshintsha-tshintshe icala amanzi aya ngakulo. Aba matshini ngokutsho kukaHill babe “zizixhobo zokuqala zokuqinisekisa ukuba oomatshini bavele baziyekele ukusebenza.” Cinga ngale mizekelo.
Amachule Oonyana BakaMusa
Oonyana abathathu bakaMusa babephila ngenkulungwane yesithoba eBaghdad. Bafunda kwimisebenzi yeengcaphephe zamaGrike ezaziphila ngaphambi kwabo uPhilo noHero, kuquka ezinye iinjineli zamaTshayina, amaNdiya, namaPersi, ukuze benze izixhobo ezingaphezu kwe-100. Ngokutsho kombhali wenzululwazi uEhsan Masood, ezi zixhobo ziquka ezokwenza amaqula athumela amanzi kumacala ahlukeneyo ngamaxesha ahlukeneyo, oomatshini ababebonisa indlela abasebenza ngayo, izitya zokusela ezazikwazi ukuzikhelela amanzi. Ngokutsho kombhali-mbali wenzululwazi uJim Al-Khalili, oonyana bakaMusa benza oomatshini abalula—ababesenzela abantu iti, nababekwazi ukudlala ifleyiti, “ekusenokwenzeka ukuba yaba ngumzekelo wokuqala womatshini ofakwe imiyalelo yezinto omele uzenze.”
Ezi ndlela zazisetyenziswa ngabo matshini, ziyafana nezo zoomatshini banamhlanje. Nakuba zona, “zazisebenzisa amanzi ubukhulu becala endaweni ye-elektroniki, iindlela ezazisebenza ngayo isafana,” ngokutsho kombhali wenzululwazi uEhsan Masood.
UAl-Jazari,—“UNozala Weerobhoti”
Ngowe-1206, uIbn al-Razzaz al-Jazari wagqiba incwadi yakhe, maxa wambi eguqulela iCompendium on the Theory and Practice of the Mechanical Arts. Ibizwa ngokuba “zizifundo zenkqubo yokuyilwa koomatshini.” Obunye ubugcisa buka-al-Jazari babalasela ngakumbi kunobo bapapashwa ngooNyana bakaMusa, yaye imifanekiso ayizobileyo neenkcukacha zayo icace kangangokuba iinjineli zanamhlanje ziyakwazi ukuvelisa abo matshini bakhe.
Incwadi ka-Al-Jazari ebonisa izixhobo zokunyusa amanzi, kuquka amavili ajikelezayo ukuze atsale amanzi amaninzi. Ababhali-mbali bathi ual-Jazari nguye umyili wokuqala woomatshini behydraulic abasetyenziswa ukufunxa amanzi, kwiinkulungwane ezintathu ngaphambi kokuba benziwe kumazwe aseNtshona.
UAl-Jazari wenza neeklokhwe ezimangalisayo nakuba ziluncedo. Le iboniswe apha yakhiwe ngokutsha kubhazabhaza weevenkile waseDubai. Into elawula ixesha sisitya esizinze kumanzi akuvimba wesisu sendlovu. Esi sitya sizala emva kwemizuzu engama-30 emva koko sintywile, ize loo nto ibangele ukuba iintambo neebhola zikhululeke “kwinqaba” ekumqolo wendlovu. Emva kwesiqingatha seyure kusenzeka oko, eso sitya siphinda sidade ngaphezulu, kuqale omnye umjikelo. Esi sixhobo nabanye oomatshini abazisebenzelayo bayilwa nguAl-Jazari nto leyo ebangela ukuba kuthiwe “ngunozala weerobhoti.”
Limangalisa ngokwenene ibali lobuchule bomntu bokuvelisa izinto! Ukanti eli bali alipheleli nje apho. Lisinika nethemba. Ngoxa amaninzi eqhayisa ngeteknoloji yezi mini, thina sikhunjuzwa ngendlela esimele sibe nombulelo ngayo kumagcisa awayekho ngaphambi kwethu.
^ isiqe. 3 Xa ufuna inkcazelo ngomsebenzi wokuguqulela owenziwa zizifundiswa zama-Arabhu, nceda ufunde inqaku elithi “Indlela IsiArabhu Esaba Lulwimi Lwezifundiswa Ngayo,” kuVukani! kaFebruwari 2012.
Pump: © Gianni Dagli Orti/The Art Archive at Art Resource, NY; clock: © The Metropolitan Museum of Art/Art Resource, NY


text:
Isifundo 20
Lisebenza Njani IQumrhu Elilawulayo Namhlanje?
Ngenkulungwane yokuqala, iqaqobana ‘labapostile namadoda amakhulu aseYerusalem’ lalikhonza njengequmrhu elilawulayo, lisenzela lonke ibandla lamaKristu athanjisiweyo izigqibo ezibalulekileyo. (IZenzo 15:2) Lalivumelana ngezigqibo elizenzayo ngenxa yokuba lalizixubusha ngokuphuma kwiZibhalo lize lilandele ulwalathiso lomoya kaThixo. (IZenzo 15:25) Nanamhlanje kwenziwa okufanayo.
Lisetyenziswa nguThixo ukuze lenze ukuthanda kwakhe. Abazalwana abakwiQumrhu Elilawulayo banomdla omkhulu kwiLizwi likaThixo yaye banamava okugqiba ngendlela omele wenziwe ngayo umsebenzi wethu nokuphendula imibuzo ephathelele unqulo. Veki nganye baba nentlanganiso ukuze baqwalasele iimfuno zabazalwana abasehlabathini lonke. Njengakwinkulungwane yokuqala, linikela imiyalelo esekelwe eBhayibhileni ngeeleta okanye ngabaveleli abahambahambayo nangezinye iindlela. Oku kubangela ukuba abantu bakaThixo bacinge baze benze ngendlela efanayo. (IZenzo 16:4, 5) IQumrhu Elilawulayo livelela indlela ekulungiselelwa ngayo ukutya kokomoya, likhuthaza umsebenzi wokushumayela ngoBukumkani lize longamele ukumiselwa kwabazalwana kwizikhundla zembopheleleko.
Livumela umoya kaThixo ukuba ulikhokele. IQumrhu Elilawulayo likhangela kulwalathiso loMongami Wendalo Iphela, uYehova, nakwiNtloko yebandla, uYesu. (1 Korinte 11:3; Efese 5:23) Amalungu alo akazijongi njengeenkokeli zabantu bakaThixo. Ekunye nawo onke amaKristu athanjisiweyo ‘ahlala elandela iMvana, uYesu, kungakhathaliseki apho iya khona.’ (ISityhilelo 14:4) IQumrhu Elilawulayo liyivuyela ngokwenene into yokuba silithandazela.
Ngoobani ababekwiqumrhu elilawulayo ngenkulungwane yokuqala?
Namhlanje iQumrhu Elilawulayo lilufuna njani ulwalathiso lukaThixo?
Funda Okungakumbi
Ngubani Owaqalisa Intlangano YamaNgqina KaYehova?
Funda isizathu sokuba sisithi olu nqulo aluzange luqalwe nguCharles Taze Russell.


text:
Oko Kuthethwa Ngoontanga Bakho
Inkangeleko
Ulutsha luthetha ngengxaki olunayo ngenkangeleko yalo.
Funda Okungakumbi
Ngaba Ndisoloko Ndicinga Ngendlela Endikhangeleka Ngayo?
Ukuba unengxaki nomzimba wakho, ungayilungisa njani?
Ndinjani?
Funda indlela yokulumkela iimpazamo zefashoni ezintathu ezixhaphalileyo.
Kutheni Kufuneka Ndikuphephe Ukufana Nabantu Abadumileyo? Inxalenye 1: Yeyamantombazana
Ulutsha oluninzi lucinga ukuba luphila ubomi balo kodwa aluziboni ukuba sele lulinganisa abantu abadumileyo xa lusenza izinto.
Kutheni Kufuneka Ndikuphephe Ukufana Nabantu Abadumileyo?—Inxalenye 2: Le Nxalenye Yeyabafana
Ngaba ukwenza izinto ngendlela eyahlukileyo kuza kukwenza ungathandwa ngabanye?


text:
UDLIWANO-NLDEBE | NOSTEPHEN TAYLOR
Unjingalwazi Wezimali Uchaza Ukholo Lwakhe
UNjingalwazi uStephen Taylor ngumhlohli nomphandi kwiYunivesithi yeTeknoloji yaseSydney, eOstreliya. Uphanda ngeemarike zorhwebo nendlela ezinokulawulwa ngayo. UVukani! uye wambuza ukuba uphando lwakhe luziphembelele njani iinkolelo zakhe.
Khawusixelele ngemvelaphi yakho.
Ndakhuliswa ngabazali ababehamba icawa, ababenyanisekile nababekhuthele. Bandikhuthaza ukuba ndifunde, ngenxa yoko ndafunda ngezorhwebo kwiYunivesithi yaseNew South Wales. Ndaye ndafumanisa ukuba ndiyakuthanda ukuphanda, ngenxa yoko ndagqiba ekubeni ndibe ngumhlohli ongumphandi.
Yintoni oye wayiphanda?
Ndandifuna ukuqonda indlela ezisebenza ngayo iimarike zezorhwebo. * Kwiimarike zezorhwebo abantu bathenga baze bathengise izabelo kwiinkampani, zize zona zisebenzise loo mali ukuze ziqhube ishishini. Ndiye ndiphande nezinto ezinegalelo kumaxabiso ezabelo zeenkampani.
Ungasinika umzekelo?
Iinkampani kulindeleke ukuba zifake ingxelo yengeniso yazo rhoqo. Abatyali zimali badla ngokuhlola ezi ngxelo xa befuna ukuqonda indlela eqhuba ngayo inkampani. Kodwa ke, ezinye iindlela zokufaka ezi ngxelo azinamithetho izilawulayo. Abahlalutyi basenokuthi iinkampani zisenokusebenzisa ezi ndlela ukuze zifihle ingeniso nelona xabiso lazo. Ngoko ke, abatyali zimali banokuzifumana njani ezona ngxelo zichanileyo? Yiyiphi inkcazelo efunwa ngabo balawula ukutyalwa kwemali kwiinkampani ukuze baqiniseke ukuba iimarike zezorhwebo zisebenza kakuhle? Njengangoku mna noogxa bam sizama ukufumana iimpendulo zaloo mibuzo.
Wawukoluphi unqulo?
Ndandihamba eRhabe nabazali bam, kodwa xa ndandikwishumi elivisayo ndalutyeshela unqulo. Ndandikholelwa kubukho boMdali yaye ndiyihlonela neBhayibhile kodwa ndandirhanela ukuba unqulo alukwazi ukulungisa iingxaki zobomi. Kum, unqulo lwalufana nje neendawo zembutho. EYurophu ndatyelela iicawa ezinkulu ndaze ndazibuza isizathu sokuba zibe nobutyebi obungako ngoxa kukho ubuhlwempu ehlabathini. Wandiphazamisa gqitha lo mahluko ndaza ndaluthandabuza unqulo.
Watshintshwa yintoni?
Umfazi wam, uJennifer, waqalisa ukufunda iBhayibhile namaNgqina kaYehova waza waya nakwiintlanganiso zawo, ndagqiba ekubeni ndikhe ndihambe naye ukuze ndiwazi. Akuzange kube kudala ndafumanisa ukuba andazi kwanto ngeBhayibhile. Ndothuka! Emva koko, ndaqalisa ukufunda iBhayibhile namaNgqina.
Indlela afunda ngayo amaNgqina ndayithanda gqitha. Abuza umbuzo, aze aqokelele ubungqina abuhlalutye, emva koko enza isigqibo—nam ndisebenzisa le ndlela xa ndiphanda! Ngo-1999, emva kweminyaka embalwa ebhaptiziwe uJennifer, nam ndabhaptizwa ndaza ndaliNgqina likaYehova.
Ngaba ulwazi lwakho ngezoqoqosho luye lwakwenza wayithemba ngakumbi iBhayibhile?
Kunjalo kanye. Ngokomzekelo, uMthetho uThixo awawunika amaSirayeli amandulo wawulungisa iingxaki zezoqoqosho ezisaxake iingcali zezoqoqosho nanamhlanje. UMthetho wawufuna amaSirayeli ashiyele amahlwempu kwimveliso yawo (uhlobo oluthile lwerhafu neinshorensi) baze baboleke abantu abasweleyo imali ngaphandle kwenzala (ukuqinisekisa ukuba wonke umntu uyakwazi ukuthenga), kuze kubuyiselwe nomhlaba kubanini bawo emva kweminyaka eyi-50 (kukhuselwe amalungelo obunini). (Levitikus 19:9, 10; 25:10, 35-37; Duteronomi 24:19-21) Le nkqubo yezoqoqosho yanceda abantu ngeendlela ezintathu: Yayibanceda (1) xa benengxaki zemali, (2) bangabi ngamahlwempu ngonaphakade, ize (3) ithintele ukuba lihlwempu umphelo—ezi zinto zazisenziwa kwiminyaka engaphezu kweyi-3 000 eyadlulayo ngaphambi kokuba ezoqoqosho zibe yisayensi.
Kwakhona, iBhayibhile ikhuthaza izimo zengqondo nokuziphatha okwenza luzinze uqoqosho. Ngokomzekelo, ifundisa abantu ukuba banyaniseke, bathembeke, babenovelwano baze babe nesisa. (Duteronomi 15:7-11; 25:15; INdumiso 15) Okubangel’ umdla kukuba, emva kwengxaki yemali yehlabathi yakutshanje, ezinye izikolo zoshishino nemibutho ziye zabongoza oosomashishini noosozimali ukuba babe nemilinganiselo ethile abashishina ngayo. Ngokoluvo lwam, imilinganiselo yeBhayibhile iyodlula lee loo milinganiselo yezoshishino.
Lukunceda njani ukholo lwakho?
Ukufunda iBhayibhile lolona “tyalo mali” lubalulekileyo endakhe ndalwenza
UJennifer uthi ndinolwazelelelo ngoku kuba ndandingekho bhetyebhetye. Mhlawumbi yiloo nto le yayindenza ndibe yincutshe emsebenzini. Ukuphila ngemigaqo yeBhayibhile kuye kwandinceda ndalungelelana. Ndonwabe ngakumbi ngoku, nentsapho yam yonwabile. Siyakuthanda ukuthetha nabanye ngobulumko beBhayibhile. Ukufunda iBhayibhile lolona “tyalo mali” lubalulekileyo endakhe ndalwenza.
^ isiqe. 7 Ikwabizwa ngokuba yimarike yezabelo.


text:
UYesu Usifundisa Indlela—Yokonwaba Ebomini
‘Ziphathe ngohlobo awayeziphethe ngalo uYesu.’—1 Yohane 2:6, IBhayibhile YesiXhosa yowe-1996
NJENGOKO inqaku eliphambi kweli libonisile, uYesu wayonwabile ebomini. Ngoko ukuba nathi sifuna ukonwaba, sifanele simxelise size silamkele icebiso lakhe.
Eneneni, uYehova usibongoza ukuba senze njalo, njengokuba isibhalo esivule ngaso sibonisa. Ukuziphatha ngendlela awayeziphethe ngayo uYesu kuthetha ukuthobela iimfundiso zakhe nokuphila ngendlela awayephila ngayo. Ukwenza njalo kuya kusenza sithandwe nguThixo size sonwabe nasebomini.
UYesu wafundisa ngezinto ezinokusinceda sikwazi ukumxelisa. Uninzi lwazo silufumana kwiNtshumayelo yakhe yaseNtabeni. Makhe sithethe ngezimbalwa zazo size sibone nendlela esinokuzisebenzisa ngayo ebomini bethu.
UMGAQO: “Banoyolo abo bayiphapheleyo intswelo yabo yokomoya.”—Mateyu 5:3.
INDLELA LO MGAQO ONOKUSINCEDA NGAYO SONWABE EBOMINI:
UYesu wabonisa ukuba idaliwe into yokuba abantu bafune uThixo. Siyafuna ukuphenduleka kwimibuzo enjengethi: Kutheni silapha nje? Kutheni kusenzeka izinto ezibuhlungu kangaka nje emhlabeni? Ngaba uThixo usikhathalele? Ngaba bukho ubomi emva kokufa? Sifanele sizazi iimpendulo zale mibuzo khon’ ukuze sonwabe ebomini. UYesu wayesazi ukuba ezo mpendulo sinokuzifumana kwiLizwi likaThixo kuphela. Xa wayethandaza kuYise, uYesu wathi: “Ilizwi lakho liyinyaniso.” (Yohane 17:17) Ngaba nyhani iLizwi likaThixo linokusinceda simazi?
AMAVA ENTO EYENZEKE NGOKWENENE:
Ekubeni wayeyimvumi ephambili kwiqela lomculo elidumileyo, uEsa wayenukelwa yimpumelelo. Sekunjalo, uEsa wayengonwabanga. Uthi: “Nangona ndandikuthanda ukuba kunye neqela lam, ndandisithi kukho okubhetele endisafanele ndikufumane ebomini.” Noko ke, ekuhambeni kwexesha uEsa wadibana nelinye iNgqina likaYehova. UEsa uthi: “Ndalihlaba ngemibuzo.” Indlela elaliyicacisa ngayo iBhayibhile kunye neempendulo zalo zandenza ndanomdla, ibe ngenxa yoko laqalisa ukufundisa iBhayibhile. Oko uEsa wakufumanayo njengoko wayefundiswa iBhayibhile kwamfikelel’ intliziyo yaye kwamenza wazinikela kuYehova. Uthi: “Ngaphambili, ndandingena ndiphuma ezingxakini. Kodwa ngoku ubomi bam butshintshile yaye bunenjongo.” *
UMGAQO: “Banoyolo abanenceba.”—Mateyu 5:7.
INDLELA LO MGAQO ONOKUSINCEDA NGAYO SONWABE EBOMINI:
Inceba iquka ukuba nemfesane, ububele nokuba novelwano ngabanye. UYesu wayebenzela inceba abantu abasweleyo. Ngenxa yokuba enemfesane, uYesu wabenzela inceba abantu ababesezintlungwini. (Mateyu 14:14; 20:30-34) Xa sisiba nenceba njengoYesu, siyonwaba kuba abo banenceba baba noyolo. (IZenzo 20:35) Sibonisa ukuba sinenceba xa sithetha kakuhle nabanye, sibenzela izinto ezintle yaye sibanceda abo badinga uncedo lwethu. Ngaba nyhani ukuba nenceba kusenza sonwabe?
AMAVA ENTO EYENZEKE NGOKWENENE:
UMaria nomyeni wakhe uCarlos bangumzekelo wokuba nenceba. Utata kaMaria ngumhlolo yaye kutshanje uye waba ngumlwelwe. UMaria noCarlos baye bamthatha ukuze ahlale ekhayeni labo ukuze bakwazi ukumonga. Maxa wambi abalali yaye kukhe kufuneke bambalekise esibhedlele xa enengxaki yeswekile. Ewe kona bayavuma ukuba bakhe badinwe. Kodwa bayavuya, kuba ukonga utata kaMaria kuyabaxolisa njengokuba noYesu watshoyo.
UMGAQO: “Banoyolo abanoxolo.”—Mateyu 5:9.
INDLELA LO MGAQO ONOKUSINCEDA NGAYO SONWABE EBOMINI:
“Ukuba noxolo” kuthetha ukuba ngumntu “odala uxolo.” Ukudala uxolo kukwenza njani wonwabe? Kaloku sitsho sibe nobuhlobo obuhle nabantu. Senza kakuhle xa sithobela eli cebiso leBhayibhile: “Ukuba kunokwenzeka, zamani ngokusemandleni enu, ukuba noxolo nabantu bonke.” (Roma 12:18) Igama elithi “nabantu bonke” liquka izizalwana zethu kunye nabo singakhonzi kunye nabo. Ngaba nyhani ukuba noxolo “nabantu bonke” kunokusenza sonwabe ngakumbi ebomini?
AMAVA ENTO EYENZEKE NGOKWENENE:
Makhe sithethe ngenkosikazi egama linguNair. Bekukhe kwakho ukungavisisani phakathi kwakhe namalungu entsapho yakhe kangangeminyaka. Ebezikhulisela abantwana bakhe, ukususel’ oko umyeni wakhe wamshiya kwiminyaka eli-15 edlulileyo. Omnye woonyana bakhe wayetshaya iziyobisi, ngenxa yoko wayengalawuleki yaye engabahlalisanga kakuhle. UNair ukholelwa ukuba oko akufunde eBhayibhileni kuye kwamnceda waba noxolo, nangona intlalo ibingentlanga. Uye azame ukuziphepha iingxabano. Usoloko ezama ukuba nobubele, uvelwano nolwazelelelo kwabanye. (Efese 4:31, 32) Uthi ukuhlala kwakhe enoxolo kumncede wakwazi ukuba nobuhlobo obuhle nentsapho yakhe kunye nabanye.
UKUCINGA NGEKAMVA
Ukuba siyalithobela icebiso likaYesu, siya konwaba size saneliseke ebomini. Noko ke, ukuze sonwabe ngokwenene ebomini, sifanele sazi oko kuza kwenzeka kwikamva. Eneneni, besiya konwatyiswa yintoni xa ekuphela kwento esiyaziyo ikukuba siza kuguga, sigule size sife? Ezi zizinto esingenakuziphepha kweli hlabathi siphila kulo.
Noxa kunjalo, zikho iindaba ezilungileyo! UYehova ubabekele iintsikelelo abo bazama ‘ukuziphatha ngohlobo awayeziphethe ngalo uYesu.’ UYehova uthembisa ukuba kungekudala uza kuzisa ihlabathi elitsha elinobulungisa, apho abantu abathembekileyo beya kuhlala ngonaphakade befezekile—njengokuba oko kwakuyinjongo kaYehova kwasekuqaleni. ILizwi Lakhe lithi: “Khangela! Intente kaThixo iphakathi koluntu, yaye uya kuhlala nalo, lube ngabantu bakhe. Naye abe nguThixo walo. Uya kuzisula zonke iinyembezi emehlweni abo, kungabi sabakho kufa, kungabi sabakho kuzila nakukhala nantlungu kwakhona. Izinto zangaphambili zidlule.”—ISityhilelo 21:3, 4.
UMaria, inkosikazi eneminyaka engama-84 ebesithethe ngayo kwinqaku lokuqala, wonwatyiswa lithemba analo lokubona inzaliseko yala mazwi. Kuthekani ngawe? Awungethandi ukwazi okungakumbi ‘ngobomi benene’—esiza kubuphila xa kufika uBukumkani bukaThixo? (1 Timoti 6:19) Ukuba uyathanda, cela iNgqina likaYehova kwindawo ohlala kuyo ukuba likufundise okanye ubhalele abapapashi beli phephancwadi. *
^ isiqe. 8 Ungafunda ngebali elipheleleyo likaEsa kwiphepha 8-9, leli phephancwadi.
^ isiqe. 18 Incwadi ethi Yintoni Ngokwenene Efundiswa YiBhayibhile?, epapashwe ngamaNgqina kaYehova, incede abantu abaninzi banolwazi ngeBhayibhile.
Funda Okungakumbi
Yintoni Injongo Yobomi?
Ngaba wakha wazibuza, ‘Yintoni injongo yobomi?’ Funda impendulo yalo mbuzo eBhayibhileni yakho.
Buza Kwenza Ntoni UBukumkani BukaThixo?
Funda ukuba unokulindela ntoni xa uBukumkani bukaThixo bulawula emhlabeni.


text:
Umsebenzi Wokuprinta Owenziwa Ehlabathini—Unceda Abantu Bafunde NgoThixo
Iincwadi ezipapashwa ngamaNgqina kaYehova zifundwa ehlabathini lonke. Abantu abaninzi bafunda uncwadi lwethu kwi-intanethi njengokuba nawe usenza ngoku. Ungothuka wakuva ubungakanani bomsebenzi wokuprinta esiwenzayo. Ukuza kuthi ga ngo-2013 sipapashe iincwadi ezithetha ngeBhayibhile ngeelwimi ezimalunga neziyi-700 saza sazisasaza kumazwe ayi-239.
Ngaphambi konyaka ka-1920, umsebenzi wokuprinta iincwadi zethu wawusenziwa zezinye iinkampani. Ngaloo nyaka, saqalisa ukuziprintela ezinye zeemagazini neencwadana kwesinye isakhiwo esincinane esasisiqeshe eBrooklyn, eNew York. Sithethanje sinezakhiwo zokuprinta eziyi-15, eAfrika, eAsia, kuMntla Merika, kuMzantsi Merika, eOstreliya naseYurophu.
Eyona Ncwadi Yethu Ibalulekileyo
Eyona ncwadi ibalulekileyo esiyiprintayo yiBhayibhile. Ngo-1942, iBhayibhile yokuqala epheleleyo esaqalisa ukuyiprinta yiKing James Version yesiNgesi. Ukususela ngo-1961, amaNgqina kaYehova aguqulela aza apapasha iNguqulelo Yehlabathi Elitsha YeZibhalo Ezingcwele. Ngo-2013 besisele siprinte iikopi ezingaphezu kwe-184 miliyoni zale Bhayibhile ngeelwimi eziyi-121.
Kukho nezinye iinkalo esimele sizazi ngale Bhayibhile. IiBhayibhile esizenzayo zomelele. Zenziwe ngephepha elingenayo iasidi edla ngokwenza amaphepha ajike abe tyheli, ibe zidityaniswe kakuhle. Ngenxa yoko, abantu bafumana iBhayibhile ehlala ixesh’ elide.
Ezinye Iincwadi
Siprinta nezinye iincwadi ezicacisa iBhayibhile. Khawubone le nkcazelo ka-2013:
IMboniselo, eyona magazini siyisebenzisayo, iprintwa ngeelwimi ezingaphezu kweziyi-210 ibe inkqenkqeza phambili kwiincwadi ezisasazwayo ehlabathini lonke. Kuprintwa iikopi eziyi-45 000 000 zale magazini inamaphepha ayi-16.
UVukani! imagazini ehamba neMboniselo
—ekwindawo yesibini ukusasazwa xa ithelekiswa neMboniselo —ifumaneka ngeelwimi eziyi-99. Kuprintwa iikopi ezimalunga neziyi-44 000 000 zayo.
Incwadi enamaphepha ayi-224 ethi, Yintoni Ngokwenene Efundiswa YiBhayibhile? yenzelwe ukufundisa iBhayibhile. Ukususela ngo-2005 kuye kwaprintwa iikopi ezingaphezu kwe-214 miliyoni zale ncwadi ngeelwimi ezingaphezu kweziyi-240.
Incwadana enamaphepha ayi-32 ethi, Listen to God yenzelwe ukunceda abo bangakwaziyo ukufunda kakuhle. Ithetha ngeenyaniso zeBhayibhile ize izifundise ngemifanekiso emihle neengcaciso ezimfutshane. Kuye kwaprintwa iikopi ezingaphezu kweziyi-42 miliyoni ngeelwimi ezingaphezu kweziyi-400.
Ukongezelela kwezi ncwadi, amaNgqina kaYehova aprinta nezinye iincwadi, iincwadana namaphecana anceda abantu bakwazi ukuphanda ngemibuzo yeBhayibhile, bazi iindlela zokumelana neengxaki zobomi nokuba neentsapho ezonwabileyo. Ngo-2012 izakhiwo aprintela kuzo amaNgqina kaYehova zenza iimagazini ezingaphezu kwe-1,3 bhiliyoni, iiBhayibhile neencwadi ezingaphezu kwe-80 miliyoni.
Ngo-2012 izakhiwo aprintela kuzo amaNgqina kaYehova zenza iimagazini ezingaphezu kwe-1,3 bhiliyoni, iiBhayibhile neencwadi ezingaphezu kwe-80 miliyoni
Iindwendwe eziye zityelele izakhiwo esiprintela kuzo, zisoloko zibamb’ ongezantsi xa zibona abasebénzi abakhutheleyo besenza ezi ncwadi. Bonke aba basebénzi banikela ngexesha nangamandla abo. Xa befika eBheteli, igama elithetha ukuthi, “Indlu kaThixo,” uninzi lwabo alunamava kumsebenzi wokuprinta. Kodwa ke, aba basebénzi bancedwa kukufumana uqeqesho ngoxa besemsebenzini, ibe umsebenzi abawenzayo uyakuvumela oko. Ngokomzekelo, kuqhelekile ukubona amatyendyana aneminyaka emalunga neyi-20 esebenza kumatshini onokuprinta iimagazini ezinamaphepha ayi-16, eziyi-200 000 ngeyure.
Ivela Phi Imali Yokwenza Oku?
Ehlabathini lonke umsebenzi wamaNgqina kaYehova uxhaswa yiminikelo yokuzithandela. IZion’s Watch Tower ka-Agasti 1879 yathi: “Sikholelwa kwelokuba ‘iZion’s Watch Tower,’ ngoku ebizwa ngokuba yiMboniselo ixhaswa nguYEHOVA, yaye ukuba uqhubeka eyixhasa ayisayi kungqiba ingasayi kwenza nkongozelo ebantwini ukuba bayixhase.” Sisatsho nanamhlanje.
Kutheni sichitha ixesha, imali kunye namandla angaka kulo msebenzi? Umnqweno wethu ngowokuba usondele kuThixo, enoba iBhayibhile neencwadi uzifunda ziprintiwe okanye kwi-intanethi.
Funda Okungakumbi
IMboniselo—Alikho Elinye Iphephancwadi Elifikayo Kweli
Sipapasha size sisasaze IMboniselo ngeelwimi ezingaphezu kwe-190 ehlabathini lonke. Kuthekani ngezinye iimpapasho?
Yintoni Ngokwenene Efundiswa YiBhayibhile?
Esi sixhobo sokufunda iBhayibhile senziwe ngohlobo lokuba sikuncede ufunde ngoko kuthethwa yiBhayibhile kwimixholo eyahlukahlukeneyo, kuquka othi isizathu sokuba sibandezeleke, oko kwenzekayo kuthi xa sisifa, indlela esinokulufumana ngayo ulonwabo ebomini njalo njalo.
Iimpapasho Ezifumanekayo
Bona izinto ezisandula ukufakwa.


text:
Ubuvulindlela Bomeleza Ulwalamano Lwethu NoThixo
“Kulungile ukuculela uThixo wethu uncuthu lwengoma.”
1, 2. (a) Yintoni edla ngokwenzeka xa sicinga size sithethe ngomntu esimthandayo? (Bona umfanekiso osekuqaleni) (b) Yiyiphi imibuzo esiza kuyiqwalasela?
UKUCINGA nokuncokola ngomntu esimthandayo kuyalomeleza ulwalamano lwethu naye. Kunjalo ke nangolwalamano esinalo noYehova uThixo. Esengumalusi, uDavide wayedla ngokuchitha ubusuku ejonge esibhakabhakeni aze abone indlela emangalisa ngayo imisebenzi yoMdali. Wathi: “Xa ndibona amazulu akho, imisebenzi yeminwe yakho, inyanga neenkwenkwezi ozilungiseleleyo, uyintoni na umntu ofayo le nto umkhumbulayo, nonyana womntu wasemhlabeni le nto umnyamekelayo?” (INdu. 8:
2 Xa sishumayela ebantwini, sicinga size sithethe ngoYehova. Oko kuyalomeleza ulwalamano lwethu naye. Oovulindlela abaninzi bafumanisa ukuba baya bemthanda uThixo njengoko bechitha ixesha elingakumbi entsimini. Enoba sele unguvulindlela okanye usacinga ngokuba nguye, nantsi into omele uyicinge: Ukuba nguvulindlela kunokulomeleza njani ulwalamano lwakho noYehova? Ukuba unguvulindlela, zibuze oku, ‘Yintoni eza kundinceda ndihlale kule nkonzo izisa iintsikelelo ezingaka?’ Ukuba akukabi nguvulindlela, zibuze, ‘Luluphi uhlengahlengiso endimele ndilwenze ukuze ndibe nguye?’ Makhe siqwalasele iinkalo obuya kusinceda kuzo ubuvulindlela someleze ulwalamano lwethu noThixo.
UBUVULINDLELA NOLWALAMANO LWETHU NOTHIXO
3. Ukuncokola nabanye ngeentsikelelo eziza kuziswa buBukumkani kusinceda njani?
3 Ukuncokola nabanye ngeentsikelelo eziza kuziswa buBukumkani kusisondeza kuYehova. Sisiphi isibhalo odla ngokusifunda xa ushumayela kwindlu ngendlu? Ngaba yiNdumiso 37:
4. Kutheni sikuxabisa ngakumbi ukulunga kukaThixo xa sibona ubugxwayiba abakubo abantu esishumayela kubo?
4 Ukubona ubugxwayiba abakubo abo sishumayela kubo kusinceda siyixabise ngakumbi inyaniso. Abantu abasehlabathini abanalo ulwalathiso oluthembekileyo oluya kubanceda baphumelele baze bonwabe. Inkoliso yabo ixhalatyiswa likamva ibe ayinathemba. Ifuna ukwazi intsingiselo yobomi. Nenkoliso yabo bahamba icawa ayinalwazi lungako ngeZibhalo. Ifana nqwa nabantu beNineve yamandulo. (Funda uYona 4:
5. Ukufundisa abanye inyaniso kusinceda njani kwezethu iingxaki?
5 Xa sifundisa abanye inyaniso, sitsho sifunde ukungazixhalabisi ngokugqithiseleyo ngezethu iingxaki. Kwenzeka kanye loo nto kuTrisha, uvulindlela othe ngxi, xa abazali bakhe baqhawula umtshato. Uthi: “Elo yaba lelona xesha lakha lanzima kubomi bam.” Ngenye imini wayeziva engafuni kuya ndawo ngenxa yentlungu akuyo, sekunjalo waya kuqhuba isifundo seBhayibhile nabantwana abathathu ababesentlungwini engathethekiyo. Babeshiywe nguyise baza baphathwa kakubi gqitha ngubhuti wabo. Uthi: “Ndafumanisa ukuba incinane gqitha intlungu endikuyo xa ithelekiswa neyabo. Njengokuba sasifunda, lwaya lubhalwa ebusweni babo uvuyo nemihlali. Abo bantwana baba sisipho esivela kuYehova, ngakumbi loo mini.”
6, 7. (a) Ukholo lwethu lomelezwa njani kukufundisa abanye inyaniso yeBhayibhile? (b) Luba njani uxabiso esiba nalo ngobulumko bukaThixo xa sibona izifundo zeBhayibhile zisenza utshintsho ngenxa yokusebenzisa imigaqo yeZibhalo?
6 Ukufundisa abanye inyaniso kuyalomeleza ukholo lwethu. Ebhala ngamaYuda athile exesha lakhe awayengakwenzi oko akufundisayo, umpostile uPawulos wathi: “Ngaba, . . . wena ufundisa uthile ongomnye, akuzifundisi na wena?” (Roma 2:21) Noko ke, oovulindlela esinabo namhlanje abakho njalo! Banexesha elininzi lokufundisa abanye inyaniso nokuqhuba izifundo zeBhayibhile. Ukuze bakwazi ukwenza oku, kufuneka balungiselele isifundo ngasinye de benze nophando ukuze baphendule imibuzo ethile. Omnye uvulindlela ogama linguJaneen uthi: “Sihlandlo ngasinye ndifundisa abanye inyaniso, ndifumanisa ukuba iya ibetheleleka ngakumbi nakum. Ngenxa yoko, ukholo lwam alumanga ndawonye, luya lukhula.”
7 Ukubona izifundo zeBhayibhile zisenza utshintsho ngenxa yokusebenzisa imigaqo yeBhayibhile kusinceda sibuxabise ngakumbi ubulumko bukaThixo. (Isa. 48:17, 18) Oku kukhuthaza nathi ukuba siqhubeke sisebenzisa le migaqo kubomi bethu. Omnye uvulindlela, uAdrianna uthi: “Abantu bangena kwiingxaki ezingathethekiyo xa bethembela kubulumko babo. Kodwa bathi besakuthembela kobo bukaYehova, bancedakale ngoko nangoko.” Ephinda la mazwi, uPhil uthi: “Nkqu nabo bebesele bencamile kwiinzame zabo, xa bebhenela kuYehova uye abancede.”
8. Ukushumayela nabazalwana bethu entsimini kusinceda njani?
8 Ukushumayela nabazalwana bethu entsimini kuyasakha. (IMize. 13:
9. Ukuba nguvulindlela kunye neqabane lomtshato kuba naliphi igalelo kwiqhina lomtshato?
9 Ukuba ngoovulindlela namaqabane ethu omtshato komeleza iqhina lomtshato. (INtshu. 4:
10. Xa sibeka uBukumkani kwindawo yokuqala size sibone ukuba uYehova uyasixhasa, iba njani intembelo yethu kuye?
10 Xa sibona indlela uYehova asixhasa naphendula ngayo imithandazo yethu, sitsho sithembele kuye ngakumbi. Yinyaniso ukuba oku kuba njalo kubo bonke abakhonzi bakhe abathembekileyo. Kodwa abo bakule nkonzo bafumanisa ukuba ukuthembela kuYehova kubanceda baqhubeke bengoovulindlela. (Funda uMateyu 6:
11. Ziziphi ezinye zeentsikelelo ezifunyanwa ngoovulindlela?
11 Oovulindlela basoloko befumanisa ukuba xa bezibhokoxa ekukhonzeni uYehova, bezabalazela ukuba nolwalamano oluhle naye, baye ‘bafikelwe’ ziintsikelelo ezingathethekiyo. (Dut. 28:2) Noko ke, ubuvulindlela buneengxaki zabo. Akakho umkhonzi kaThixo ogonyiweyo ekufumaneni iingxaki ezabangelwa yimvukelo ka-Adam. Nakuba kukho oovulindlela abakhe bathi xhaa, ezi ngxaki zinako ukoyiswa okanye ziphetshwe. Yintoni enokunceda oovulindlela bahlale belinandipha eli lungelo lenkonzo?
UKUHLALA UNGUVULINDLELA
12, 13. (a) Yintoni emele yenziwe nguvulindlela xa kunzima ukufikelela iiyure azisikelweyo? (b) Kutheni kubalulekile ukuzipha ixesha lokufunda iBhayibhile, ukufundisisa nokucamngca yonke imihla?
12 Inkoliso yoovulindlela inocwangciso oluxakekileyo. Ngumgudu ukwenza yonke into uyigqibe, ngoko kufuneka ukwazi kakuhle ukuzenzela ucwangciso. (1 Kor. 14:
13 Phakathi kwezinto ezikucwangciso lukavulindlela kukufunda iBhayibhile yonk’ imihla, ufundisiso lobuqu nokucamngca. Ngenxa yoku, kufuneka uvulindlela akwazi ukuzibamba ukuze izinto ezingabalulekanga zingaphazamisani nexesha alibekele ezo zinto zibalulekileyo. (Fil 1:10) Ngokomzekelo, masithi lo vulindlela uyagoduka emva kokusebenza nzima imini yonke entsimini. Ngaloo ngokuhlwa, uceba ukulungiselela iintlanganiso ezizayo. Kodwa uqala ngokufunda iileta azibhalelweyo. Emva koko, ufunda iiemail zakhe ekhompyutheni aze aziphendule. Ngoxa ekwi-intanethi, ungena kwiWebhsayithi ukuze ajonge ukuba ixabiso lenye into ebeyifuna alehlanga na. Uqabuka sele kugqithe phantse iiyure ezimbini engekayiqali nokuyiqala le ebefuna ukuyenza. Kutheni kuyingxaki nje oko? Iimbaleki kufuneka zinyamekele imizimba yazo ukuze zingaphelelwa ngamandla. Ngendlela efanayo, kufuneka oovulindlela bafundisise rhoqo ukuze bangaphelelwa ngamandla kumsebenzi wabo wobuvulindlela.
14, 15. (a) Kutheni oovulindlela bemele baphile ubomi obulula? (b) Ukuba uvulindlela uvelelwa ziingxaki, yintoni amele ayenze?
14 Oovulindlela abaphumelelayo bazama ukuphila ubomi obulula. UYesu wakhuthaza abafundi bakhe ukuba bagcine iliso labo lingenakumbi. (Mat. 6:22) Naye wayephila ubomi obulula ukuze angaphazamiseki kubulungiseleli bakhe. Wathi: “Iimpungutye zinemingxuma neentaka zezulu zineendlwana, kodwa yena uNyana womntu akanayo nendawo le yokufaka intloko.” (Mat. 8:20) Ekubeni efuna ukuxelisa uYesu, uvulindlela umele akhumbule ukuba okukhona ezongezela ubunewunewu, kokukhona aza kuzixakekisa.
15 Oovulindlela bayaqonda ukuba ilungelo abanalo alithethi kuthi babhetele kunabanye. Kunoko, naliphi ilungelo lenkonzo esinalo silifumana ngenxa yobubele bukaThixo obungasifanelanga. Ngenxa yoku, ukuze uvulindlela akwazi ukuqhubeka enguvulindlela, umele ahlale ethembele kuYehova. (Fil. 4:
NGABA NAWE UNOKUBA NGUVULINDLELA?
16. Ukuba unqwenela ukuba nguvulindlela, yintoni omele uyenze?
16 Ukuba unqwenela ukuxhamla kwiintsikelelo ezifunyanwa ngoovulindlela, chaza umnqweno wakho kuYehova. (1 Yoh. 5:
17. Kutheni kunokukunceda ukucinga ngokuhlengahlengisa ubomi bakho ukuze ukwazi ukuba nguvulindlela?
17 Ngaba nawe unokuba nguvulindlela? Ukuba okwangoku akuyiboni loo nto isenzeka, zama ngamandla akho onke ukusondela ngakumbi kuYehova ngokushumayela kangangoko unako. Xa uzihlolisisa uze uthandaze, usenokufumanisa ukuba lukho uhlengahlengiso onokulwenza ukuze ube nguvulindlela. Ukuba unokuba nguvulindlela, ulonwabo onokulufumana luya kuzidlula lee naziphi na izinto ozincamileyo. Uya kwaneliseka ngakumbi ngenxa yokuba ubeke uBukumkani kuqala kunezinto ezifunwa nguwe. (Mat. 6:


text:
Ibali 55: Inkwenkwana Ikhonza UThixo
INJANI ukuba ntle le nkwenkwana? Igama layo nguSamuweli. Yaye indoda ebeke isandla sayo entlokweni kaSamuweli ngumbingeleli omkhulu wakwaSirayeli uEli. Abanye nguyise kaSamuweli uElikana nonina uHana abazise uSamuweli kuEli.
USamuweli umalunga neminyaka emine okanye emihlanu kuphela ubudala. Kodwa uza kuhlala apha emnqubeni kaYehova noEli kwanabanye ababingeleli. Kutheni uElikana noHana benikela umntwana omncinane njengoSamuweli ukuze akhonze uYehova emnqubeni? Masibone.
Kwakuyiminyaka nje embalwa ngaphambi koku ekwathi uHana waba buhlungu gqitha. Isizathu yayikukuba wayengafumani mntwana, yaye wayemfuna kunene. Ngoko ngamhla uthile xa uHana wayetyelele emnqubeni kaYehova, wathandaza: ‘Yehova, musa ukundilibala! Ukuba undinika unyana, ndithembisa ukuba ndomnikela kuwe akukhonze bonke ubomi bakhe.’
UYehova wawuphendula umthandazo kaHana, yaye emva kweenyanga wazala uSamuweli. UHana wayeyithanda le nkwenkwana yakhe, yaye waqalisa ukuyifundisa ngoYehova isencinane gqitha. Wathi kumyeni wakhe: ‘Akuba mdala ngokwaneleyo uSamuweli ukuba angalunyulwa, ndiya kumsa emnqubeni ukuze akhonze uYehova apho.’
Yiloo nto esiyibona isenziwa nguHana noElikana emfanekisweni. Yaye ngenxa yokuba uSamuweli efundiswe kakuhle ngabazali bakhe, uyakuvuyela ukukhonza uYehova apha ententeni kaYehova. Nyaka ngamnye uHana noElikana beza kunqula kule ntente ikhethekileyo, nokutyelela inkwenkwana yabo. Yaye nyaka ngamnye uHana uzisa ingubo entsha engenamikhono ayenzele uSamuweli.
Njengokuba iminyaka ihamba, uSamuweli uhlala ekhonza emnqubeni kaYehova, yaye uYehova nabantu bayamthanda. Kodwa oonyana bombingeleli omkhulu uEli uHofeni noFinehasi bangabantu ababi. Benza izinto ezininzi ezimbi, yaye babangela ukuba nabanye bangamthobeli uYehova. UEli umele abasuse ekubeni ngababingeleli, kodwa akenjinjalo.
USamuweli omncinane akavumeli naziphi na izinto ezimbi ezenzeka emnqubeni zimbangele ayeke ukukhonza uYehova. Kodwa kuba bembalwa gqitha abantu abamthanda ngokwenene uYehova, sekulithuba elide uYehova egqibele ukuthetha nabantu. Xa uSamuweli ekhula esiba mdala kwenzeka le nto:
USamuweli ulele emnqubeni aze avuswe lilizwi. Uyaphendula: ‘Ndilapha.’ Uyavuka abaleke aye kuEli esithi: ‘Undibizile, ndilapha.’
Kodwa uEli uyaphendula: ‘Andikubizanga; buyela emandlalweni.’ Ngoko uSamuweli ubuyela emandlalweni wakhe.
Kuze kuvakale ilizwi okwesibini: ‘Samuweli!’ Ngoko uSamuweli uyavuka aze abuyele kuEli. ‘Undibizile, ndilapha,’ utsho. Kodwa uEli uyaphendula: ‘Andikubizanga, nyana wam. Lala kwakhona.’ Ngoko uSamuweli ubuyela emandlalweni.
‘Samuweli!’ ilizwi limbiza okwesithathu. Aze uSamuweli abaleke aye kuEli. ‘Ndilapha. Ngoku makube undibizile,’ utsho. Ngoku uEli uyazi ukuba makube nguYehova ombizayo. Ngoko uthi kuSamuweli: ‘Phinda uye kulala, yaye ukuba uva ilizwi kwakhona, yithi: “Thetha, Yehova, umkhonzi wakho uphulaphule.”’
Uthetha loo nto uSamuweli xa uYehova embiza kwakhona. UYehova uxelela uSamuweli ukuba uza kumohlwaya uEli noonyana bakhe. Kamva uHofeni noFinehasi bafela edabini besilwa namaFilisti; yaye xa uEli esiva okwenzekileyo uyawa, aphuke intamo aze naye afe. Ngoko ilizwi likaYehova lizalisekile.
USamuweli uyakhula, aze abe ngumgwebi wokugqibela kaSirayeli. Ekwaluphaleni, abantu bayamcela: ‘Sinyulele ukumkani asilawule.’ USamuweli akafuni ukwenza le nto, kuba ngokwenene nguYehova ukumkani wabo. Kodwa uYehova uthi makabaphulaphule abantu.
1 Samuweli 1:1-28; 2:11-36; 4:16-18; 8:4-9.
Imibuzo
- Ngubani igama lale nkwenkwana isemfanekisweni, yaye ngoobani abanye?
- UHana uthandazela ntoni ngenye imini xa etyelela umnquba kaYehova, yaye uYehova umphendula njani?
- Uneminyaka emingaphi uSamuweli ukusiwa kwakhe ententeni kaYehova ukuba aye kumkhonza, yaye yintoni amenzela yona unina nyaka ngamnye?
- Ngoobani oonyana bakaEli, yaye bangamadoda anjani?
- UYehova umbiza njani uSamuweli, yaye umnika siphi isigidimi?
- USamuweli uba yintoni akukhula, yaye kwenzeka ntoni akwaluphala?
Imibuzo eyongezelelekileyo
- Funda eyoku-1 kaSamuweli 1:1-28.
UElikana uzimisela wuphi umzekelo omhle iintloko-ntsapho ngokuphathelele ukukhokela kunqulo lokwenyaniso? (1 Sam. 1:3, 21; Mat. 6:33; Fil. 1:10)
Sinokufunda ntoni kumzekelo kaHana ngokuphathelele ukuhlangabezana neengxaki ezinzima? (1 Sam. 1:10, 11; INdu. 55:22; Roma 12:12)
- Funda eyoku-1 kaSamuweli 2:11-36.
UEli wabazukisa njani oonyana bakhe ngaphezu koYehova, yaye oku kunokusilumkisa njani? (1 Sam. 2:22-24, 27, 29; Dut. 21:18-21; Mat. 10:36, 37)
- Funda eyoku-1 kaSamuweli 4:16-18.
Ziziphi izigidimi ezine ezibuhlungu ezivela edabini, yaye zimchaphazela njani uEli?
- Funda eyoku-1 kaSamuweli 8:4-9.
USirayeli wamona njani ngokunzulu uYehova, yaye thina sinokubuxhasa njani ngokunyaniseka uBukumkani bakhe namhlanje? (1 Sam. 8:5, 7; Yoh. 17:16; Yak. 4:4)
Funda Okungakumbi
USamuweli Etempileni
UYehova wamsikelela njani uSamuweli? Printa lo mfanekiso, wugqibezele, uze ufunde ibali lawo eBhayibhileni.
USamuweli Waqhubeka Esenza Okuhle
Unokumxelisa njani uSamuweli uze wenze okuhle nokuba abanye abantu benza izinto ezimbi?
‘Waqhubeka Ekhulela KuYehova’
Yintoni le yayingaqhelekanga ngoSamuweli? Yintoni eyancedayo ekukhuliseni ukholo lwakhe ngoxa wayesemnqubeni?


text:
Kuthekani Ukuba Ndiyasicaphukela Isikolo?
Nantsi into ekufuneka uyenze
Kuthande ukufunda. Zama ukubona imiphumo emihle. Asinto yonke oyifundayo esenokubonakala ibalulekile—okwangoku. Sekunjalo, ukufunda izinto ezininzi kuya kukwenza ulazi ihlabathi okulo. Kuya kukwenza ube “
zizinto zonke kubantu bazo zonke iintlobo,” ukwazi ukuthetha nabantu abavela kwiindawo ezahlukahlukeneyo. (1 Korinte 9:22) Uya kukwazi ukucingisisa kakuhle—nto leyo eya kukunceda ebomini.
Mthande utitshala wakho. Ukuba ucinga ukuba utitshala wakho uyadika, ingqondo yakho mayibe kwinto athetha ngayo, hayi kuye. Khumbula, kusenokwenzeka ukuba kudala utitshala wakho efundisa le nto inye nakwezinye iiklasi. Ngoko kunokuba nzima ukuba abe nomonde ebenawo xa ebeqala ukuyifundisa.
Icebiso: Bhala iinowuthsi, ngembeko cela inkcazelo engakumbi, sithande eso sifundo. Ihlombe liyasulela.
Ukuzithanda izinto okwaziyo ukuzenza. Isikolo sinokuveza iitalente obungazi ukuba unazo. UPawulos wabhalela uTimoti esithi: “
Sikhwezele njengomlilo isiphiwo owasinikwa nguThixo.” (2 Timoti 1:6) Kuyabonakala ukuba uTimoti wayenikwe isiphiwo somoya oyingcwele. Kodwa kwakufuneka asebenze ngamandla ukuze esi ‘isiphiwo’ sihlale sisebenza. Kakade ke, oku akuthethi kuthi nguThixo ngokuthe ngqo okwenza uphumelele esikolweni. Sekunjalo, iitalente onazo zezakho wedwa. Isikolo sinokukunceda wazi into ongazange ucinge nokucinga ukuba ulichule kuyo.
Funda Okungakumbi
Indlela Onokuphumelela Ngayo Esikolweni—Khuthazeka
Yintoni oyizuzayo ngokuzimisela esikolweni?


text:
ICANDELO 3
“Ulumkile Entliziyweni”
Ubulumko bokwenene bubobunye bobona buncwane buxabisekileyo unokubufuna. NguYehova kuphela ongumthombo wabo. Kweli candelo siza kuhlolisisa ubulumko obungasikelwanga mda bukaYehova uThixo, lowo indoda ethembekileyo uYobhi yathi ngaye: “Ulumkile entliziyweni.”—Yobhi 9:4.
KWELI CANDELO
ISAHLUKO 17
‘Hayi Ubunzulu Bobulumko BukaThixo!’
Kutheni ubulumko bukaThixo busogqitha nkqu nolwazi nokuqonda kwakhe?
ISAHLUKO 18
Ubulumko ‘Elizwini LikaThixo’
Kwakutheni ukuze uThixo asebenzise abantu ukubhala iBhayibhile kunokuba asebenzise iingelosi okanye ayibhale ngokwakhe?
ISAHLUKO 19
“Ubulumko BukaThixo Kwimfihlelo Engcwele”
Yintoni imfihlelo engcwele uThixo awayekade eyifihlile kodwa eye yaziswa?
ISAHLUKO 20
“Ulumkile Entliziyweni”—Ukanti Uthobekile
INkosi enguMongami yendalo iphela uthobeke njani?
ISAHLUKO 21
UYesu Utyhila “Ubulumko Obuvela KuThixo”
Kwakutheni ukuze amajoni awayethunywe ukuba abambe uYesu abuye ephaca ngenxa yeemfundiso zikaYesu?
ISAHLUKO 22
Ngaba “Ubulumko Obuvela Phezulu” Buyasebenza Ebomini Bakho?
IBhayibhile ineengongoma ezine ezisinceda sibe nobulumko.


text:
Yiba Nokholo
—Wenze Izigqibo Zobulumko!
‘Qhubeka ucela ngokholo, ungathandabuzi konke konke.’
IINGOMA: 81, 70
1. Yintoni eyabangela uKayin angenzi isigqibo sobulumko, ibe waba yintoni umphumo?
UKAYIN kwakufuneka akhethe phakathi kokulawula iimvakalelo zakhe ezaziza kumenzisa isono, nokuziyeka zimqhubele esenzweni. Enoba wayeza kukhetha yiphi indlela, imiphumo yayiza kutshintsha ubomi bakhe bonke. Siyazi ukuba uKayin zange akhethe kakuhle. Isigqibo nezenzo zakhe zamkhokelela ekubulaleni umntakwabo uAbheli owayethembekile. Eso sigqibo samxabanisa noMdali wakhe.
2. Kubaluleke kangakanani ukukwazi ukukhetha ngobulumko?
2 Nathi ke sinazo izinto ekufuneka sikhethe yaye senze izigqibo ngazo. Ezinye zezo zigqibo azingombandela wokufa nokuphila. Kodwa ke, uninzi lwazo, kunye nezinto esizikhethayo, zinganemiphumo ebuhlungu kuthi. Ngenxa yoko, ukukwazi ukwenza izigqibo kunokusinceda siphile ubomi obunenzolo noxolo, kunokuba siphile obuzaliswe ziziphithiphithi, iimpixwano nokuphoxeka.
3. (a) Yintoni esifanele siyithembe ukuze senze izigqibo zobulumko? (b) Yiyiphi imibuzo esiza kuyiphendula?
3 Yintoni eza kusinceda senze izigqibo zobulumko? Ngokuqinisekileyo kufuneka simthembe uThixo, singathandabuzi ukuba ufuna ukusinceda nokuba angakwazi ukusenza sibe nobulumko. Kukwafuneka sithembele ngeLizwi LikaYehova nendlela enza ngayo izinto, siwathembe amacebiso akhe aphefumlelweyo. (Funda uYakobi 1:5-8.) Xa sisondela ngakumbi kuYehova yaye sisiya silithanda iLizwi lakhe, siye sizithembe iindlela zakhe. Iba ngumkhwa wethu ukwenza izigqibo sisebenzisa iLizwi LikaThixo. Kodwa sinokuyiphucula njani indlela esenza ngayo izigqibo? Yaye ngaba xa sele sikhethile asimele sitshintshe nokuba sekumnyam’ entla?
UBOMI BUFUNA SENZE IZIGQIBO
4. UAdam kwafuneka enze siphi isigqibo, ibe yaba yintoni imiphumo?
4 Ukususela ekudalweni kwabo, abantu bekufuneka benze izigqibo ezibalulekileyo. UAdam kwafuneka akhethe phakathi kokumamela uMdali wakhe nokumamela uEva. Wasenza sona isigqibo, kodwa ucinga ntoni ngaso? Umfazi wakhe owayeqhathiwe wamphembelela ukuba akhethe kakubi, nto leyo eyamenza wagxothwa eParadesi waza wafa ekugqibeleni. Eso yayisesisiqalo nje. Sisaqhubeka simhokamhokana nemiphumo yeso sigqibo sika-Adam sibi.
5. Simele sikujonge njani ukuzenzela izigqibo?
5 Mhlawumbi bakho abantu abacinga ukuba ubomi ngebumnandi kakhulu ukuba besingazenzeli izigqibo. Ngaba nawe uvakalelwa ngolo hlobo? Khumbula ukuba, uYehova akasenzanga saba ngoomatshini abangakwazi kucinga nokukhetha. IBhayibhile iyasifundisa indlela yokukhetha ngobulumko. Nangona uYehova efuna sizenzele izigqibo, akafuni sizifake engxakini. Makhe sijonge ubungqina baloo nto.
6, 7. AmaSirayeli kwakufuneka akhethe phakathi kwantoni, yaye kutheni kwakunzima ukuba akhethe ngobulumko? (Jonga umfanekiso osekuqaleni.)
6 Xa amaSirayeli afikayo kwilizwe lesithembiso, kwakufuneka akhethe phakathi kwezinto ezimbini: Ukukhonza uYehova okanye abanye oothixo. (Funda uYoshuwa 24:15.) Yayilula loo nto, kodwa yayibalulekile. Yayisenokuba kukufa nokuphila kuwo. Ngexesha laBagwebi, amaSirayeli agqwidiza egqwidizile. Amshiya uYehova aza anqula oothixo bobuxoki. (ABagwe. 2:3, 11-23) Khawucinge nangelinye ixesha kwimbali yabantu bakaThixo apho kwanyanzeleka ukuba bakhethe. Umprofeti uEliya wathi mabakhethe kwezi zinto: Ukukhonza uYehova okanye ukukhonza uthixo wobuxoki uBhahali. (1 Kum. 18:21) UEliya wabakhalimela abantu ngokuthingaza. Mhlawumbi ucinga ukuba kwakulula ukwenza eso sigqibo kuba kusoloko kububulumko yaye kunceda ukukhonza uYehova. Phofu, akakho umntu obhadlileyo onokutsaleleka kuBhahali aze ahlale emkhonza. Nakuba kunjalo, loo maSirayeli ‘ayembaxa.’ Ngobulumko, uEliya wawacenga ukuba akhethe indlela egqwesileyo yokunqula, ukukhonza uYehova.
7 Kutheni kusenokuba kwakunzima kula maSirayeli ukwenza isigqibo sobulumko? Okokuqala, ayengasamthembi uYehova kwaye engafuni nokummamela. Ayengenaso isiseko solwazi oluchanileyo okanye ubulumko obuvela kuThixo; kwaye ayengathembelanga ngoYehova. Ukusebenzisa ulwazi oluchanileyo ngekwakuwancedile enza izigqibo zobulumko. (INdu. 25:12) Ngaphezu koko, ayephenjelelwa ngabanye de avume nokuba bawenzele izigqibo. Abantu belo lizwe ababengamkhonzi uYehova bayiphembelela indlela awayecinga ngayo amaSirayeli, bawenza alandela isihlwele sabahedeni. UYehova wayewalumkise kwangaphambili ukuba ingenzeka into enjalo.
NGABA SIFANELE SENZELWE IZIGQIBO NGABANYE?
8. Sesiphi isifundo esibalulekileyo esisifunda kumaSirayeli ngokwenza izigqibo?
8 Le mizekelo ingasentla isisifundo esicacileyo kuthi. Kusemntwini ngamnye ukuzenzela izigqibo, kwaye ukuze sikhethe ngobulumko, sifanele sisebenzise ulwazi lweZibhalo. AmaGalati 6:5 athi: “Ngamnye uya kuthwala owakhe umthwalo.” Asimele siyinike omnye umntu imbopheleleko yethu yokuzenzela izigqibo. Kunoko, sifanele sizifundele ukwenza okufanelekileyo emehlweni kaThixo size sikhethe ukwenza kona.
9. Kungaba yingozi njani ukuvumela abantu basigqibele?
9 Sinokuzifaka njani kwingozi yokuvumela abanye abantu basikhethele? Ukulandela umndilili kunokusenzisa izigqibo ezingafanelekanga. (IMize. 1:10, 15) Sekunjalo, nokuba abantu bangasinyanzela kangakanani na, yimbopheleleko yethu ukulandela izazela zethu eziqeqeshwe yiBhayibhile. Ukuba sivumela abantu basigqibele, kuyafana nokuba sigqiba ekubeni sibe ngabalandeli babo. Ewe kona siya kube sikhethile, kodwa sisenokungena engxakini enkulu.
10. UPawulos kwakufuneka awalumkise ngantoni amaGalati?
10 Umpostile uPawulos wawalumkisa amaGalati ngobungozi bokuvumela abantu bawenzele izigqibo ngezinto ezifuna wona. (Funda amaGalati 4:17.) Ebandleni kwakukho abazalwana ababefuna ukukhethela abanye kwimicimbi eyayifuna bazikhethele ngenjongo yokubaxabanisa nabapostile. Ngoba? La madoda azicingela odwa ayefuna izikhundla. Ayetsibe uPhungela ngenkqu ibe engayihloneli imbopheleleko yamaKristu yokuzenzela izigqibo.
11. Sinokubanceda njani abanye abantu xa bezenzela izigqibo?
11 Sinokufunda lukhulu kuPawulos ngokuhlonela ilungelo labazalwana lokuzikhethela. (Funda eyesi-2 kwabaseKorinte 1:24.) Namhlanje, xa abadala becebisa abazalwana kwizinto ezifuna umntu azikhethele, bafanele balandele lo mzekelo. Bayakuvuyela ukuxelela abanye abazalwana ngenkcazelo eseBhayibhileni. Kodwa, abadala bamele baqiniseke ukuba abazalwana noodade bayazenzela izigqibo kwimicimbi efuna bona. Iyavakala loo nto, kuba kaloku ngabo abaza kuthwala imiphumo yezo zigqibo. Nasi isifundo esibalulekileyo: Sinokubonisa ukuba sibakhathelele abantu ngokubabonisa amacebiso afumaneka kwimigaqo yeZibhalo. Sekunjalo, abantu banelungelo nembopheleleko yokuzenzela ezabo izigqibo. Xa begqiba ngobulumko, bayancedakala. Kucacile ke, sifanele siyiphephe into yokucinga ukuba sinegunya lokwenzela abanye abazalwana noodade izigqibo nokubakhethela.
UKWENZA IZIGQIBO SILAWULWA ZIIMVAKALELO
12, 13. Kutheni kuyingozi ukulandela intliziyo xa sinomsindo okanye sidimazekile?
12 Abantu badla ngokuthi: Landela intliziyo yakho. Kodwa ukwenza loo nto kungayingozi. Nezibhalo aziyivumi loo nto. IBhayibhile isilumkisa ukuba singazivumeli iintliziyo zethu ezikhe ziphazame zisilawule okanye siqhutywe ziimvakalelo xa sisenza izigqibo. (IMize. 28:26) Isibonisa imiphumo emibi eyafunyanwa ngabantu abalandela iintliziyo zabo. Ingxaki enkulu ebantwini abangafezekanga kukuba, “intliziyo inenkohliso kunayo nantoni na yaye iyatyhudisa.” (Yer. 3:17; 13:10; 17:9; 1 Kum. 11:9) Ngoko ke, yintoni enokwenzeka kuthi xa sinokuvele silandele iintliziyo zethu?
13 Intliziyo yomKristu ibalulekile, kuba siyalelwe ukuba simthande uYehova ngentliziyo iphela, nokuba sithande ummelwane njengokuba sizithanda. (Mat. 22:37-39) Kodwa iZibhalo ezikwisiqendu esidlulileyo zibonisa ubungozi bokuvumela iimvakalelo zilawule indlela esicinga nesenza ngayo. Ngokomzekelo, kunokwenzeka ntoni xa sinokwenza izigqibo sinomsindo? Kusenokwenzeka sesiyazi impendulo ukuba sakha sazenza. (IMize. 14:17; 29:22) Ngaba singakwazi ukwenza izigqibo zobulumko xa sidimazekile? (Num. 32:6-12; IMize. 24:10) Ukhumbule ukuba iLizwi LikaThixo libonisa ukuba kububulumko ukuba ‘likhoboka lomthetho kaThixo.’ (Roma 7:25) Kucacile ukuba, kungalula ukuqhathwa ziimvakalelo zethu ukuba siyazivumela zisilawule xa sisenza izigqibo ezibalulekileyo.
APHO UMELE UTSHINTSHE IZIGQIBO
14. Sazi njani ukuba ngamany’ amaxesha kufanelekile ukutshintsha isigqibo esisele sisenzile?
14 Kufuneka senze izigqibo zobulumko. Kodwa loo nto ayithi simele sibethe ngenqindi phantsi xa kufuneka sitshintshe isigqibo esisele sisenzile. Akho amaxesha apho kuya kusinceda ukuhlola izigqibo zethu size mhlawumbi sizitshintshe. Qaphela indlela uYehova awenza ngayo eNineve ngemihla kaYona. “UThixo oyinyaniso wayibona imisebenzi yabo, ukuba babebuyile endleleni yabo embi; yaye uThixo oyinyaniso wazisola ngentlekele awayethe uza kubazisela yona; waza akayizisa.” (Yona 3:10) Emva kokuba iNineve iguqukile yaza yatshintsha neendlela zayo, noYehova wasitshintsha isigqibo sakhe. Ngokwenjenjalo, wabonisa ukuba uyacinga ngaphambi kokwenza, unomonde kwaye unenkathalo. Ngaphezu koko, uThixo akaqhutywa ngumsindo xa egqiba ngento amakayenze njengabaninzi kuthi.
15. Yintoni enokusenza sitshintshe isigqibo?
15 Ngamany’ amaxesha kunokuba kuhle ukuba sitshintshe into ebesiyikhethile okanye isigqibo esisenzileyo. Kusenokuba njalo xa iimeko zitshintsha. UYehova wayezitshintsha izigqibo zakhe ngamanye amaxesha xa iimeko zitshintsha. (1 Kum. 21:20, 21, 27-29; 2 Kum. 20:1-5) Inkcazelo entsha inokuba sisizathu esivakalayo sokutshintsha izigqibo zethu. UKumkani uDavide waxokiswa ngomzukulwana kaSawule uMefibhoshete. Xa kamva wayivayo inyaniso, wasitshintsha isigqibo sakhe. (2 Sam. 16:3, 4; 19:24-29) Kububulumko ukuba nathi senze njalo ngamanye amaxesha.
16. (a) Ngawaphi amacebiso anokusinceda senze izigqibo zobulumko? (b) Kutheni sifanele sizihlole izigqibo esizenzileyo, ibe sifanele siyenze njani loo nto?
16 ILizwi LikaThixo liyasicebisa ukuba singangxami xa sisenza isigqibo esibalulekileyo. (IMize. 21:5) Xa sithatha ixesha size sicinge kakuhle ngazo zonke izinto ezibandakanyekileyo eziphathelele eso sigqibo, siya kutsho siphumelele. (1 Tes. 5:21) Ngaphambi kokwenza isigqibo, intloko-ntsapho imele iphande kwiZibhalo nakwiimpapasho kuqala, ifumane noluvo lwamalungu entsapho yayo. Khumbula ukuba uThixo wabongoza uAbraham ukuba amamele inkosikazi yakhe. (Gen. 21:9-12) Nabadala bamele baziphe ixesha lokuphanda. Ibe ukuba bangamadoda acinga kakuhle nathozamileyo, abasoze boyike ukuba baza kudelelwa xa kukho inkcazelo entsha efikayo kuze kufuneke batshintshe isigqibo abasele besenzile. Bafanele bakulungele ukutshintsha indlela abacinga ngayo nezigqibo abazenzileyo xa kufanelekile, ibe sonke simele silandele loo mzekelo. Loo nto iya kukhuthaza uxolo nocwangco ebandleni.
ZENZE IZIGQIBO OFIKELELE KUZO
17. Sinokwenza ntoni ukuze siphumelele nangakumbi xa sisenza izigqibo?
17 Ezinye izigqibo zinzima kunezinye. Xa zinjalo ke zifuna ukucingisiswa kakuhle, ibe loo nto isenokuthatha ixesha. Amanye amaKristu kufuneka enze isigqibo sokuba atshate na, nesokuba atshate bani. Esinye isigqibo esibalulekileyo esinokuza neentsikelelo ezininzi sesokuba umntu angaqalisa nini yaye njani kwinkonzo yexesha elizeleyo. Kwizinto ezinjengezi, kubalulekile ukumthemba ngokupheleleyo uYehova ukuba usikhokela ngobulumko. (IMize. 1:5) Ngenxa yoko, kubalulekile ukufunda iBhayibhile engowona mthombo ufanelekileyo wamacebiso size sithandaze sicele uYehova asikhokele. Singayilibali into yokuba unokusenza sibe nobuntu obufunekayo ukuze senze izigqibo ezivisisana nokuthanda kwakhe. Xa kufuneka wenze izigqibo ezibalulekileyo, ziqhelise ukuzibuza le mibuzo: ‘Ngaba esi sigqibo siza kubonisa indlela endimthanda ngayo uYehova? Ngaba siza kuyenza yonwabe kwaye ibe seluxolweni intsapho yam? Yaye ngaba siza kubonisa ukuba ndinomonde nobubele?’
18. Kutheni uYehova elindele ukuba sizenzele izigqibo?
18 UYehova akasinyanzeli ukuba simthande nokuba simkhonze. Sithi abazikhetheleyo. Kuba esinike inkululeko yokuzikhethela, uyayihlonela imbopheleleko nelungelo lethu ‘lokuzikhethela’ enoba siza kukhonza yena na. (Yosh. 24:15; INtshu. 5:4) Kodwa ulindele ukuba sizenze ezinye izigqibo esifikelele kuzo ngokulandela ukhokelo lwakhe. Xa siyithemba indlela kaYehova yokwenza izinto nemigaqo asinike yona, sinokwenza izigqibo zobulumko size sizinze kuzo zonke iindlela zethu.—Yak. 1:5-8; 4:8.


text:
MATSHI 11, 2013
ETURKEY
IUnited Nations Ithi ITurkey Mayihlonele Izazela Zabemi Bayo
AmaKristu amaninzi ayala ukuya emkhosini, kwaye amanye amazwe ayasihlonela eso sigqibo. IKomiti Yamalungelo Abantu YeUnited Nations ithi abemi baseTurkey bafanele balifumane nabo elo lungelo.
Kwisigqibo sayo sangoMatshi 29, 2012, le Komiti yaxhasa amadoda amabini aseTurkey, uCenk Atasoy noArda Sarkut. Omabini la madoda angamaNgqina kaYehova, ala ukuya emkhosini ngenxa yeenkolelo zawo.
UMnu. uAtasoy noMnu. Sarkut kudala befaka izicelo kurhulumente zokuba bangayi emfazweni, kunoko benze eminye imisebenzi. Sekunjalo, banyanzeliswa ukuba baye emfazweni. Emva kokuba umkhosi ummangalele kwiyunivesithi awayephangela kuyo uMnu. uSarkut, wagxothwa emsebenzini.
Kwisigqibo sayo, le Komiti yathi kukho ilungelo lokungayi emkhosini xa isazela somntu singamvumeli. IArticle 18 yeInternational Covenant on Civil and Political Rights ithi, “
wonke umntu unelungelo lokuba nenkululeko yokucinga, yesazela neyonqulo;
eli lungelo liquka inkululeko yokutshintsha unqulo.”
Esi sigqibo senziwe nje emva kokuba kuye kwenziwa ezinye ezimbini ezifana naso YiNkundla YaseYurophu Yamalungelo Abantu. Le nkundla yathi “ukungabikho kwemisebenzi enokwenziwa ngabo bangafuniyo ukuya emkhosini, kunxamnye nelungelo labantu lokuzikhethela into abafuna ukuyenza” eligunyaziswe yiEuropean Convention on Human Rights.
Isigqibo sokungavumi ukuya emkhosini kudala sikho. Kwincwadi yakhe ethi The Rise of Christianity uE. W. Barnes wathi: “
Ukuyihlolisisa ngenyameko yonke inkcazelo ekhoyo kubonisa ukuba, de kwaba lixesha likaMarcus Aurelius [umlawuli waseRoma ukususela ngo-161 ukusa ku-180 C.E.], akukho mKristu waba lijoni; yaye akukho joni, emva kokuba libe ngumKristu, elahlala emkhosini.”


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
27 Ke bona oonyana bakaSirayeli ngokwenani labo, iintloko zezindlu zooyise+ neentloko+ zamawaka nezamakhulu+ nezamagosa abo awayelungiselela+ ukumkani yonke imibandela yezahlulo yabo babengena nababephuma iinyanga ngeenyanga kuzo zonke iinyanga zonyaka, isahlulo ngasinye sasingamashumi amabini anesine amawaka.
2 Phezu kwesahlulo sokuqala kweyokuqala inyanga yayinguYashobheyam+ unyana kaZabhediyeli, kwisahlulo sakhe kwakukho amashumi amabini anesine amawaka.
3 Abathile koonyana bakaPeretse+ yena owayeyintloko yazo zonke iintloko zamaqela abakhonzi babengabenyanga yokuqala.
4 Yaye kwisahlulo seyesibini inyanga yayinguDodayi+ umAhowa+ nesahlulo sakhe, uMikeloti wayeyinkokeli, yaye kwisahlulo sakhe kwakukho amashumi amabini anesine amawaka.
5 Intloko yeqela lesithathu labakhonzi kweyesithathu inyanga yayinguBhenaya+ unyana kaYehoyada+ umbingeleli oyintloko, yaye kwisahlulo sakhe yayingamashumi amabini anesine amawaka.
6 Lo Bhenaya+ waye eyindoda enamandla kumashumi amathathu+ yaye wayephethe loo mashumi mathathu; yaye kwisahlulo sakhe yayinguAmizabhadi unyana wakhe.
7 Owesine kweyesine inyanga yayinguAsaheli,+ umzalwana kaYowabhi,+ noZebhadiya unyana wakhe emva kwakhe, yaye kwisahlulo sakhe yayingamashumi amabini anesine amawaka.
8 Intloko yesihlanu kweyesihlanu inyanga yayinguShamhuti+ umIzra, yaye kwisahlulo sakhe babengamashumi amabini anesine amawaka.
9 Owesithandathu kweyesithandathu inyanga yayinguIra+ unyana kaIkeshe+ umTekowa,+ yaye kwisahlulo sakhe yayingamashumi amabini anesine amawaka.
10 Owesixhenxe kweyesixhenxe inyanga yayinguHeletse+ umPeloni+ woonyana bakaEfrayim, yaye kwisahlulo sakhe yayingamashumi amabini anesine amawaka.
11 Owesibhozo kweyesibhozo inyanga yayinguSibhekayi+ umHusha wamaZera,+ yaye kwisahlulo sakhe yayingamashumi amabini anesine amawaka.
12 Owesithoba kweyesithoba inyanga yayinguAbhi-ezere+ umAnatoti+ wakwaBhenjamin, yaye kwisahlulo sakhe yayingamashumi amabini anesine amawaka.
13 Oweshumi kweyeshumi inyanga yayinguMaharayi+ umNetofa wamaZera,+ yaye kwisahlulo sakhe yayingamashumi amabini anesine amawaka.
14 Oweshumi elinanye kweyeshumi elinanye inyanga yayinguBhenaya+ umPiratoni woonyana bakaEfrayim,+ yaye kwisahlulo sakhe yayingamashumi amabini anesine amawaka.
15 Oweshumi elinesibini kweyeshumi elinesibini inyanga yayinguHeldayi+ umNetofa, wakwaOteniyeli, yaye kwisahlulo sakhe yayingamashumi amabini anesine amawaka.
16 Ke kwizizwe zakwaSirayeli,+ kumaRubhen, uEliyezere unyana kaZikri wayeyinkokeli; kumaSimeyon, yayinguShefatiya unyana kaMahaka;
17 kwaLevi, yayinguHashabhiya unyana kaKemuweli; kwa-Aron, yayinguTsadoki;+
18 kwaYuda, yayinguElihu,+ omnye wabantakwabo Davide;+ kwaIsakare, yayinguOmri unyana kaMikayeli;
19 kwaZebhulon, yayinguIshmaya unyana kaObhadiya; kwaNafetali, yayinguYerimoti unyana ka-Azriyeli;
20 koonyana bakaEfrayim, yayinguHoseya unyana ka-Azaziya; kwisiqingatha sesizwe sakwaManase, yayinguYoweli unyana kaPedaya;
21 kwisiqingatha sakwaManase eGiliyadi, yayinguIdo unyana kaZekariya; kwaBhenjamin, yayinguYahasiyeli unyana ka-Abhinere;+
22 kwaDan, yayinguAzareli unyana kaYeroham. Ezi yayiziinkosana+ zezizwe zakwaSirayeli.
23 UDavide akalithabathanga inani labaminyaka imashumi mabini ubudala nabangaphantsi, ngenxa yokuba uYehova wathembisa ukumandisa uSirayeli njengeenkwenkwezi zamazulu.+
24 UYowabhi+ unyana kaTseruya waqalisa ukubala, kodwa akagqiba;+ yaye ngenxa yoku wacaphuka+ uSirayeli, alaziswa inani engxelweni yemicimbi yemihla kaKumkani uDavide.
25 Owayephethe ubuncwane bukakumkani+ yayinguAzimaveti unyana ka-Adiyeli. Yaye owayephethe ubuncwane basemasimini,+ ezixekweni+ nakwiidolophana nakwiinqaba yayinguYonatan unyana kaUziya.
26 Owayephethe ababesenza umsebenzi wasemasimini,+ ukulinywa komhlaba, yayinguEzeri unyana kaKelubhi.
27 Owayephethe izidiliya+ yayinguShimeyi umRama; owayephethe izisele zewayini yasezidiliyeni yayinguZabhedi umShifemoti.
28 Owayephethe igcume leminquma nemithi yesikamore+ eyayiseShefela+ yayinguBhahali-hanan umGedere; owayephethe izisele zeoli+ yayinguYowashe.
29 Owayephethe imihlambi yeenkomo eyayisidla eSharon+ yayinguShitrayi umSharon; owayephethe imihlambi esezintilini yayinguShafati unyana ka-Adelayi.
30 Owayephethe iinkamela+ yayinguObhili umIshmayeli;+ owayephethe iimazi zamaesile yayinguYedeya umMeronoti.
31 Owayephethe imihlambi yayinguYazizi umHagri. Zonke ke ezi yayiziintloko zempahla kaKumkani uDavide.
32 UYonatan,+ unyana womntakwabo Davide, wayengumcebisi, indoda enokuqonda,+ wayekwangunobhala, uYehiyele unyana kaHakemoni+ wayekunye noonyana bakakumkani.+
33 UAhitofele+ wayengumcebisi+ kakumkani; uHushayi+ umArki+ wayeliqabane likakumkani.+
34 Emva koAhitofele yayinguYehoyada unyana kaBhenaya+ noAbhiyatare;+ yaye uYowabhi+ wayeyintloko yomkhosi kakumkani.
Yithumele
Yithumele
1 Kronike 27
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=13&Chapter=27&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D13%26Chapter%3D27%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
I-OFISI KAMONGAMELI
Inombolo 1521 4 Oktobha 1995
Unombolo 58 ka-1995: UMthetho weGunya lemiGangatho-mfundo
yoMzantsi Afrika ka-1995.
Kuyaziswa ukuba uMongameli uwuvumile lo Mthetho ulandelayo othe
wapapashwa ukwazisa uluntu jikelele.
UMTHETHO
Ukubonelela ngophuhliso nokwenziwa koPhahla lwemiGangatho-mfundo
yesiZwe, ngenxa yesi sizathu ukuseka iGunya lemiGangatho-mfundo yoMzantsi Afrika
nokubonelela ngemicimbi emayelana noku:
Inguqulelo yesiNgesi isayinwe nguMongameli (uvunywe ngomhla wama-28 Septemba
1995)
UVUNYWE yiPalamente yeRiphablikhi
yoMzantsi Afrika, ngolu hlobo lulandelayo:
Ingcaciso
1. Kulo Mthetho, ngaphandle kokuba imeko ibonisa ngolunye
uhlobo -
- "IGunya" lithetha iGunya lemiGangatho-mfundo yoMzantsi Afrika
elisekwe licandelo 3; (viii)
- "inkampani" ithetha inkampani okanye imbumba ehlangeneyo
ebhaliswe phantsi kwawo nawuphina umthetho obonelela ngemfundo okanye
uqeqesho lwabaqeshwa bayo okanye abathengi.
- "UmLawuli-Jikelele" uthetha uLawuli-Jikelele wezeMfundo; (i)
- "UMphathiswa" uthetha uMphathiswa wezeMfundo, kwaye ngenxa
yamacandelo 4(2), 4(3), 4(4), 4(5), 4(6), 5(1), (c), 11, 13(2), 14 kunye
no-15 (2), uthetha uMphathiswa wezeMfundo ekuthetha-thethwano noMphathiswa
wezemiSebenzi; (iv)
- "UPhahla lwemiGangatho-mfundo yesiZwe" luthetha uPhahla
lwemiGangatho-mfundo yesiZwe oluvunywe nguMphathiswa ukulungiselela
ukubhaliswa komgangatho wemfundo yesizwe; (vii)
- "umbutho wootitshala" uthetha umbutho okanye iyuniyoni
elilungu leKhansile yobuDlelwane beNgqesho kwezeMfundo esekwe ngokoMthetho
nobuDlelwane beNgqesho kwezeMfundo, ka-1993 (uMthetho Nombolo 146 ka-1993)
kwaye ivunyiwe nguMphathiswa ngezizathu zalo Mthetho (ii)
- "ukumisela" kuthetha ukumisela ngomgaqo; (x)
- "umGangatho-mfundo" uthetha ukuvunywa ngokusesikweni
kokufumaneka kwamanani noluhlu lwezifundo nezinye iimfuneko kwizigaba
ezithile zoPhahla lwemiGangatho-mfundo yesiZwe njengoko uya kuthi umiselwe
ngamaziko afanelekileyo abhaliselwe ukwenza loo nto liGunya
lemiGangatho-mfundo yoMzantsi Afrika; (iv)
- "umgangatho" uthetha ukuvunywa ngokusesikweni kokufumaneka
kwamanani noluhlu lwezifundo nezinye iimfuneko kwizigaba ezithile zoPhahla
lomGangatho-mfundo wesiZwe njengoko uya kuthi umiselwe ngamaziko
afanelekileyo abhaliselwe ukwenza loo nto liGunya lomGangatho-mfundo
yoMzantsi Afrika; (iv)
- "-bhalisiwe" kuthetha ukubhaliswa ngokoPhahla
lemiGangatho-mfundo yesiZwe; (iii)
- "umgangatho" uthetha amaxwebhu abhalisiweyo eziphumo zemfundo
noqeqesho ezifunwayo kunye neenqobo zovavanyo ezinxulumene nazo. (ix)
Iinjongo zoPhahla lwemiGangatho-mfundo yesiZwe
-
Iinjongo zoPhahla lwemiGangatho-mfundo yesiZwe zezi-
- ukudala uphahla olubumbeneyo lwesiZwe ukulungiselela impumelelo
yemfundo;
- ukulungiselela ukufikelela, intshukumo kunye nenkqubela yemfundo,
uqeqesho kunye neendlela zemisebenzi;
- ukuphucula ixabiso lemfundo noqeqesho;
- ukukhawulezisa ukubuyekezwa kocalu-calulo olwagqithayo kwezemfundo,
uqeqesho kunye namathuba engqesho; ngoko ke
- lincedise ekuphuhlisweni okupheleleyo lomfundi ngamnye kunye nophuhliso
lwezoqoqosho nentlalo-ntle yesizwe ngokubanzi.
Ukusekwa kweGunya lemiGangatho-mfundo yoMzantsi Afrika
-
Apha ke kusekwa umntu-mthetho obizwa ngokuba liGunya
lemiGangatho-mfundo
UmGaqo-siseko weGunya
-
(1) IGunya liya kuba nosihlalo oya kuthi amiselwe
ngokwecandelwano (2), liya kuba namalungu aya kuthi amiselwe
ngokwecandelwano (3) no- (4), kunye negosa elilawulayo eliya kuthi limiselwe
ngokwecandelwana (7).
(2) UMphathiswa uya kumisela umntu onamava nobugcisa kwimicimbi emalunga
nemisebenzi yeGunya ukuba abe nguSihlalo weGunya,
(3) UMphathiswa uya kumisela aba bantu balandelayo njengamalungu eGunya,
ngokwendlela ebonelelweyo kwicandelwana (4)-
- ilungu elinye elonyulwe nguMlawuli-jikelele;
- ilungu elinye elonyulwe ziintloko zamasebe emfundo kumaphando;
- ilungu elinye elonyulwe nguMlawuli-Jikelele: ezemiSebenzi;
- ilungu elinye elonyulwe yiBhodi yesiZwe yoQeqesho;
- amalungu amabini onyulwe yimibutho yesizwe emele imibutho yabasebenzi;
- amalungu amabini onyulwe yimibutho yesizwe emele imibutho
yoosomashishini;
- ilungu elinye elonyulwe yiKomiti yeeNqununu zeeYunivesithi esekwe
ngokwecandelo 6 loMthetho weeYunivesithi, 1955 (Umthetho Nombolo 61
ka-1995);
- ilungu elinye elonyulwe yiKomiti yeeNqununu zeeTekhnikhon esekwe
licandelo 2 loMthetho weeTekhnikon, 1993 (uMthetho Nombolo 125 ka-1993);
- ilungu elinye elonyulwe liziko lesizwe elimele iikholeji zootitshala
elivunywe nguMphathiswa ngenxa yesi sizathu;
- ilungu elinye elonyulwe liziko lesizwe elimele iinqununu zeekholeji
zobugcisa elivunywe nguMphathiswa ngenxa yesi sizathu;
- ilungu elinye elonyulwe yimibutho yesizwe emele iikholeji
ezingezezobutitshala okanye ezobugcisa, evunyiweyo nguMphathiswa ngenxa
yesi sizathu;
- ilungu elinye elonyulwe yimibutho yesizwe emele icandelo lemfundo
noqeqesho lwabadala, evunyelwe eso sizathu nguMphathiswa;
- ilungu elinye elonyulwe yimibutho yesizwe emele icandelo lokuphuhlisa
abantwana abancinci elivunywe nguMphathiswa, elivumela eso sizathu;
- amalungu amabini onyulwe yimibutho yootitshala
- amalungu amabini onyulwe yimibutho yeziswe emele abahlohli kunye
nabaqeqeshi, evunywe nguMphathiswa, eyivumela esi sizathu;
- ilungu elinye elonyulwe yimibutho yesizwe emele iimfuno zemfundo eyodwa
elivunywe nguMphathiswa, elivumela esi sizathu;
- amalungu angagqithanga kwisithandathu anyulwe nguMphathiswa ngokubona
kwakhe;
- amalungu angagqithanga kwisibini axokonyezelelwe liGunya ngokubona kwalo
aza avunywa nguMphathiswa ukuba onyulwe.
(4) Ukwenzela ukufumana abatyunjiweyo njengoko kubonakalisiwe
kwicandelwana (3), uMphathiswa uya kwenza isaziso kwiGazethi somnqweno wakhe
wokonyula amalungu eGunya, kwaye ke uya kucela nawuphina umntu okanye umbutho
kwimimandla ekuthethwa ngayo kwicandelwana (3) ukuba angenise amagama abantu
abathi ngenxa yesakhono sabo okanye amava abo kwimicimbi emayelana nemisebenzi
yeGunya babe kanti bafanelekile ukuba bangonyulwa ukuba babe ngamalungu
eGunya, kwaye ke xa kungeniswa amagama uya kujongwa umba wokumelwa kwabantu
ngabantu.
(5) Ukwenzela utyumbo lwabantu ekuthethwa ngalo kumhlathi (n)
wecandelwana (3), iya kuba lutyumbo olunye kuphela oluya kwenziwa liziko
okanye umbutho.
(6) Ilungu leGunya, ngaphandle kwegosa elongameleyo, liya
kusibamba isikhundla ixesha elingagqithanga kwiminyaka emithathu, njengoko
uMphathiswa eya kuthi abone ngexesha lokungena kwalo esikhundleni eso, kwaye
ke ilungu lingaphinda lonyulelwe elinye ithuba lokubamba isikhundla xa
lifikelele esiphelweni ithuba lokuqala.
(7) UMphathiswa uya kuthi aqwalasele izibonelelo zecandelwana
(3) xa etyumba.
(8) Amalungu ekuthethwa ngawo kwicandelwana (2) naku- (3) aya
kuthi ngemvume yoMphathiswa onyule umntu ofanelekileyo ukuba abe ligosa
elilawulayo, phantsi kweemeko zokwalathelwa eziya kuthi zimiselwe liGunya
ngemvume yoMphathiswa, kwakunye nemvume yoMphathiswa wezeziMali.
Imisebenzi yeGunya
-
(1) Phantsi kwezibonelelo zecandelwana (2), iGunya liya-
-
(i) kongamela uphuhliso loPhahla lwemiGangatho-mfundo
yesiZwe, kwaye
(ii) liqulunqe lipapashe iipholisi/inkqubo kunye neenqobo
zovavanyo
- ukubhaliswa kwamaziko anoxanduva lokuseka umgangatho wemfundo
noqeqesho;
- ukuvuma amaziko anoxanduva lokongamela nokuphicotha oko
kuzuziweyo ngokwemigangatho okanye imigangatho-mfundo
- ukongamela ukwenziwa koPhahla lwemiGangatho yesiZwe, kubandakanywa-
- ukubhaliswa okanye ukuvunywa kwamaziko ekuthethwe ngawo kumhlathi (a)
nokunikezelwa kwemisebenzi kuwo;
- ukubhaliswa kwemigangatho yemfundo yesizwe;
- amanyathelo okuqinisekisa ukuthotyelwa kwezibonelelo zokuvunywa; kunye
- namanyathelo okuqinisekisa imigangatho kunye nemigangatho-mfundo
ebhalisiweyo iyalingana neyelizwe;
- ukucebisa uMphathiswa kwimicimbi emalunga nokubhaliswa kwemigangatho
yemfundo;
- ukuba noxanduva lokulawula izimali zeGunya.
(2) iGunya liya kulandela iinjongo zoPhahla
lwemiGangatho-mfundo njengoko kuthethwa ngayo kwicandelo 2 lize lenze
imisebenzi yalo ekuthethwa ngayo kwicandelwana (1)-
- emva kokudibana kunye nokusebenzisana namasebe karhulumente, amaziko
abekho ngomthetho, iinkampani, amaziko kunye nemibutho enoxanduva
lwemfundo, uqeqesho nokunikezela ngezatifikethi zemigangatho eya kuthi
ichatshwazelwe luPhahla lwemiGangatho-mfundo yesiZwe;
- malunga nokufaneleka kwePalamente kunye nezindlu zowiso-mthetho
kumaphondo ngokwecandelo 126 lomGaqo-siseko, namalungelo, amandla kunye
nemisebenzi yamaziko alawulayo eyunivesithi okanye iiyunivesithi kunye
netekhnikhoni okanye iitekhnikhoni njengoko kubonelelwe kuwo nawuphina
uMthetho wePalamente.
Imisebenzi yegosa elilawulayo
-
(1) Igosa elilawulayo liya-
- kuba noxanduva kwiGunya ekwenzeni imisebenzi yalo ngokwalo Mthetho;
- kongamela amagosa nabaqeshwa beGunya; kwaye ke
- liya kuba ligosa elongamayo lweGunya elinoxanduva lokubuzwa ngezimali
ezifunyenweyo, ezihlawuliweyo kunye nempahla ethengiweyo liGunya.
(2) Igosa elilawulayo liya kuncediswa kwimisebenzi yalo
ngamagosa kunye nabaqeshwa beGunya njengoko liya kuthi lona libachongele
ukwenjengalo ngokwecandelwana (1).
Amandla eGunya
-
(1)
-
IGunya lingamisela iikomiti lize lichongele abantu
abangengomalungu eGunya ukuba babe ngamalungu eekomiti.
-
iGunya liya konyula usihlalo wazo zonke iikomiti.
-
iGunya linakho ukuyichitha okanye liyihlenga-hlengise
ikomiti.
- IGunya linakho ukunikezela ngamandla alo kuyo nayiphina ikomiti,
kungabandakanywa amandla ekubhekiswa kuwo kweli candelo, kodwa ke iGunya
aliyi kuxuthwa amandla elinikezele ngawo, kwaye lingaphinda liwathathe loo
mandla belinikezele ngawo.
- IGunya lingazijika okanye lizichithe izigqibo zekomiti enjalo.
(2) IGunya linokusombulula iiyantlukwano ezimalunga nokwenziwa
kwemisebenzi yalo ekuthethwa ngayo kwicandelo 5.
(3) IGunya linokufumana kwaye linikise ngee-asethi.
(4) IGunya lingenza ukuba kwenziwe uphando elilubona
lufanelekile ngokunxulumene nomsebenzi walo.
(5) IGunya lingenza nawuphina umsebenzi anokuthi uMphathiswa
alinike onento yokwenza noPhahla lwemiGangatho-mfundo yesiZwe.
Iintlanganiso zeGunya neekomiti
-
(1) Iintlanganiso zeGunya okanye iikomiti ziya kubanjwa
ngaloo maxesha nakwezo ndawo aya kuthi uSihlalo weGunya okanye wekomiti,
lowo uchaphazelekayo, abone kufanelekile.
(2) Intlanganiso yeGunya okanye yekomiti ayisayi kwenziwa into
engento ngenxa yesithuba esikhoyo kwiGunya okanye kwikomiti.
(3) Ukuba uSihlalo weGunya okanye wekomiti akakho
entlanganisweni yeGunya okanye yekomiti, amalungu akhoyo aya konyula phakathi
kwawo umntu oya kuchophela intlanganiso.
(4) IGunya liya kubeka imiqathango emalunga nokuhamba
kweentlanganiso zalo okanye ukuhamba kweentlanganiso zekomiti, kubandakanywa
nekhoram yezo ntlanganiso.
Ukushiywa kwesikhundla ngamalungu eGunya
-
USihlalo okanye naliphina elinye ilungu leGunya ekuthethwe
ngalo kwicandelo 4(3) liya kusishiya isikhundla salo ukuba-
- ilifa/izinto umntu anazo zithinjiwe okanye ungene kwizibhambathiso
ezithile kunye nabo abatyalayo;
- ubanjiwe njengongekho zingqondweni phantsi kwawo nawuphina umthetho;
- uye akabikho kwiintlanganiso zeGunya ezintathu ezilandelelanayo
engenamvume yokungabikho evela kwiGunya;
- usishiyile isikhundla sakhe ngokuthi abhale incwadi yokubeka phantsi eya
kuMphathiswa;
- uthe ngexesha abambe isikhundla wafunyaniswa enetyala waza wagwetywa
engakhethiswanga ukuba makahlawule.
Izimali zeGunya
-
(1) Izimali zeGunya ziya kuba zezi:
- iimali ezinikezelwe yiPalamente ukuba kuzuzwe ngazo iinjongo zeGunya;
- iimali ezifunyenwe liGunya ngokwemiqathango eyenziwe ngokwecandelo 14;
- iimali ezifunyenwe ngokweemali-mboloko ezonyuswe liGunya ngokuvuma
koMphathiswa, mvume leyo enikwe ngokwemvumelwano noMphathiswa wezeziMali;
- Imali-zipho, iminikelo kunye nemali eyintlawulo yokushicilela efunyenwe
liGunya; kunye
- nenzala eze ngenxa yotyalo-mali.
(2) IGunya liya kuyisebenzisa imali ekuhlawuleni iindleko zalo
elizenze xa lisebenza imisebenzi yalo.
- (3)
- (a) IGunya liya kuthi kunyaka wezimali ngamnye, ngendlela nexesha eliya
kuthi libekwe nguMphathiswa, lingenise uxhwebhu oluqulathe intelekelelo
yengeniso nengcitho yalo kunyaka ongenayo.
(b) Iimali ekuthethwa ngazo kwicandelwana (1) (a) ziya kusetyenziswa
ngokwendlela oluvunywe ngayo uxwebhu ekuthethwa ngalo kumhlathi (a),
kananjalo, imali engasetyenziswanga iya kuthathwa njengengeniso kunyaka-mali
olandelayo.
(4) IGunya lingathi lilawulwa zizibonelelo zecandelwana
(3)(b), lityale inxenye yezimali zalo ngaloo ndlela anokuthi ayivume
uMphathiswa evumelana noMphathiswa wezeziMali.
(5) IGunya lingathi libize okanye lirhoxise iifizi-
- ngokubhalisa okanye ukuvuma; kunye
- nangazo naziphina iinkonzo elithe lazinikezela.
Amagosa kunye nabaqeshwa beGunya
-
Lingathi iGunya lilawulwa yimiqathango yenkonzo emiselwe
liGunya ngemvume yoMphathiswa evumelana yena noMphathiswa wezeziMali,
liqeshe amagosa kunye nabaqeshwa njengoko libona kufanelekile ukwenzela
ukwenza imisebenzi yalo ngokwalo Mthetho.
Izibonelelo kunye nomvuzo wamalungu eGunya kunye neekomiti
-
Usihlalo, nalo neliphina elinye ilungu leGunya, kunye
nawuphina omnye umntu otyunjelwe ukuba abe lilungu lekomiti phantsi
kwecandelo 7 (1) ongaqeshwanga ngokusigxina eburhulumenteni,uya kuhlawulwa
ngolu hlobo, ngenxa yeenkonzo azinikezileyo kwimisebenzi yeGunya okanye
ekomitini:
- imali yokukhwela, eyokutya nokulala kunye nezinye izibonelelo;
- kwimeko kasihlalo weGunya, kuya kubakho umvuzo owongezelelweyo, njengoko
uMphathiswa eya kumisela, phofu evumelana noMphathiswa wezeziMali.
Ukuphicothwa kweencwadi nengxelo yonyaka
-
(1) Iincwadi zee-akhawunti kunye nezitetimente zezimali
zeGunya ziya kuphicothwa ngumPhicothi-Jikelele ekupheleni konyaka-mali
ngamnye.
(2) Kuya kuthi zingaphelanga iinyanga ezintandathu emva
kokuphela konyaka-mali ngamnye, iGunya lingenise kuMphathiswa ingxelo eya kuma
ngendlela emiselwe nguMphathiswa ngokwemisebenzi yeGunya kuloo nyaka-mali,
kunye nebhalans-shithi kunye nezitetimenti zengeniso nenkcitho
eziphicothiweyo.
(3) UMphathiswa uya kuzithi thaca ePalamente iikopi zengxelo,
kubandakanywa nebhalans-shithi nezitetimenti zengeniso nenkcitho ekubhekiswa
kuzo kwicandelwana (2). La maxwebhu uya kuwangenisa kwiintsuku ezili-14 emva
kokuba ewafumene ukuba iPalamente ikwiseshoni yesiqhelo, okanye ke, ukuba
iPalamente ayikho kwiseshoni yesiqhelo uya kuwangenisa kwiintsuku ezili-14
emva kokuqala kweseshoni yayo elandelayo yesiqhelo.
ImiGaqo
-
Igunya lingathi ngemvume yoMphathiswa, lenze imigaqo
emalunga-
- nawuphina umcimbi ofunekayo okanye omiselweyo ngenxa yalo Mthetho;
- nezimali ekufuneka zihlawulwe iGunya malunga nemicimbi ekuthethwe ngayo
kwicandelo 10 (5) (a) no- (b);
- nawuphina omnye umcimbi onommiselo ofunekayo okanye olungiselela ukuba
lo Mthetho ukwazi ukusebenza kakuhle.
Izibonelelo zethuba lenguqu malunga namaziko akhoyo
-
(1) Naliphina iziko elimiselwe ngokomthetho elenza
imisebenzi efana nale yeGunya njengoko ichazwe kwicandelo 5, liya kuqhubeka
liyenza loo misebenzi de lichithwe okanye imisebenzi yalo iguqulwe
ngokomthetho.
(2) Akukho ziko elinjengeli kuthethwa ngalo kwicandelwana (1)
liya kuthi lichithwe lide iGunya kunye neziko elo ziqwalasele iziphumo zolo
chitho okanye inguqu kunye nokwenziwa koPhahla lwemiGangatho-mfundo yesiZwe
kwenziwe nezindululo eziya kuMphathiswa.
(3) Eli candelo alisayi kuchaphazela ziko lisekwe ngumthetho
wabucala weyunivesithi.
Intloko emfutshane
-
Lo Mthetho uya kubizwa ngokuba nguMthetho
wemiGangatho-mfundo yoMzantsi Afrika ka-1995.
Print friendly version


text:
UVUKANI! NOVEMBA 2013
Iindlela Zokuphila Ezibalulekileyo Nezisenza Sonwabe
Izinto eziza kuqala ebomini bethu, ubuhlobo bethu nabanye nendlela esibakhulisa ngayo abantwana bethu zixhomekeke kwindlela esiphila ngayo. Funda ngemithetho emine eseBhayibhileni enokusenza sonwabe.
Okwenzeka Ehlabathini
Ezinye izinto ekuthethwa ngazo: Irhafu yecawa eJamani, oko kwenziwa kukunconywa engqondweni nokunyuka kwamanani abantu abathi “abanquli.”
Ukuthetha Nomntwana Wakho Ngamanyala Athunyelwa Ngefowuni
Sukulinda kwenzeke into kumntwana wakho. Thetha nomntwana wakho ngeengozi zokuthumelelana imiyalezo nemifanekiso yamanyala ngefowuni.
Iindlela Zokuphila Ezibalulekileyo Nezisenza Sonwabe
Abaninzi bathi: ‘Ukuba ilungile kuwe, yenze. Yenza into efunwa yintliziyo yakho.’ Ngaba bubulumko loo nto? Funda ngemilinganiselo yokuziphatha eseBhayibhileni nonokuyithemba.
Umdlali Wepiyano Uchaza Ngokholo Lwakhe
Umculo wanceda le ndoda yayingakholelwa ukuba uThixo ukho yaba nokholo lokuba kukho uMdali. Yintoni eyayenza yakholelwa ukuba iBhayibhile ivela kuThixo?
Ukujamelana Neengxaki Zokuyeka Ukuya Exesheni
Xa wena nabo ubathandayo nisazi konke okwenzekayo xa uyeka ukuya exesheni, uya kukwazi ukujamelana neengxaki osenokudibana nazo.
Umtshato
Funda indlela indima yendoda nomfazi eyamiselwa nguThixo enokubanceda ngayo baphumelele baze bonwabe.
Ngaba Uba “Netheko Rhoqo”?
Nangona uneengxaki, funda ngendlela onokucinga ngezinto ezintle ngayo uze ube novuyo.
Izinto Ezingakumbi Ezifumaneka Kwi-intanethi
Ngaba Ndisoloko Ndicinga Ngendlela Endikhangeleka Ngayo?
Ukuba unengxaki nomzimba wakho, ungayilungisa njani?
Kuthekani Ukuba Ndiyagula?—Inxalenye 1
Abaselula abane bachaza izinto ezibancedayo ukuze bahlangabezane nezigulo zabo baze bahlale benethemba.
Kutheni Ndizisika?
Ukuzenzakalisa yingxaki yolutsha oluninzi. Ukuba nawe uyazenzakalisa, yintoni enokukunceda ukuba uyeke?
Bathini Oontanga Bakho Ngokuzibekela Amangomso Izinto
Funda ukuba olunye ulutsha luthi ziziphi iingxaki ezibangelwa kukuzilazila, kunye neengenelo zokulisebenzisa kakuhle ixesha.


text:
EDOMINICAN REPUBLIC
UTrujillo NeCawa YamaKatolika
BABUNJANI ubuhlobo phakathi kukaTrujillo neCawa yamaKatolika? Omnye umhlalutyi wezopolitiko wathi: “Ngexesha lolawulo olude lukaTrujillo, olwasusela ngo-1930 ukusa ku-1961, iCawa yayilala ngengub’ enye norhulumente waseDominican Republic; uzwilakhe wayeyixhasa iCawa, nayo iluxhasa ulawulo lwakhe.”
Ngo-1954, uTrujillo waya eRoma ukuze asayine isivumelwano noPopu. Omnye umhlobo osenyongweni kaTrujillo, uGermán Ornes, wabhala wathi: “Ekubeni iCawa ingumxhasi omkhulu kaTrujillo, esi sivumelwano siye sayibonisa kakuhle inkxaso yecawa ‘kwiNgqonyela’ [uTrujillo]. Abefundisi ababekhokelwa nguBhishopu oMkhulu uRicardo Pittini no-Octavio Beras, babephakathi kwabantu abaphambili ekusasazeni iingcamango zikarhulumente.”
UOrnes uqhubeka athi, “Thuba ngalinye elivelayo uPopu udlulisela imibuliso efudumeleyo kuTrujillo. . . . Kwintlanganiso yeCawa yamaKatolika eyayingo-1956 eCiudad Trujillo neyayixhaswe [nguTrujillo] ngemali, uFrancis Cardinal Spellman ummeli okhethekeliyo kaPopu weza nemibuliso evela kuPopu. UCardinal Spellman osuka eNew York wamkelwa njengeqhawe [nguTrujillo] ngokwakhe. Kusuku olulandelayo, olo lwamkelo lwaba kumaphephandaba aseDominican.”
Ngo-1960 imagazini iTime yathi: “De kwangoku, uTrujillo necawa bangamathe nolwimi. UBhishopu Omkhulu eAmericas uRicardo Pittini, oneminyaka eyi-83 nongasaboniyo, kwiminyaka emine edluleyo wabhalela iNew York Times ileta, kuyo wayetyibela uTrujillo esithi ‘lo “zwilakhe” uyathandwa yaye uyahlonelwa ngabantu bakhe.’”
Emva kweminyaka engamashumi amathathu iCawa yamaKatolika ixhasa ubuzwilakhe obukhohlakeleyo bukaTrujillo, yaqalisa ukuzikhwebula njengoko ezopolitiko zazitshintsha. Omnye umhlalutyi uthi: “Njengoko olu lawulo lobuzwilakhe lwaluqalisa ukuchaswa ngamandla, kwaza kamva kwazanywa urhulumente wentando yesininzi kwelo lizwe, iCawa eyayikade inobuhlobo obusenyongweni noTrujillo, yanyanzeleka ukuba ivele phandle ukuba imi phi.”
Ekugqibeleni, ngo-2011 kwanyanzeleka ukuba icele uxolo kubantu baseDominican. Ileta eyacatshulwa kwiphephandaba iDominican Today yathi: ‘Siyavuma ukuba senza impazamo ngokungalugcini ukholo, ubizo lwethu nokungaziphumezi iimbopheleleko zethu. Ngenxa yeso sizathu, sicela uxolo novelwano kubantu baseDominican.’


text:
IZINTO EZINOKWENZIWA KUNQULO LWENTSAPHO
IZINTO EZINOKWENZIWA KUNQULO LWENTSAPHO
UYehova Usindisa AmaSirayeli
EKSODUS 13:17–15:21
Bazali: Fundani ezi zifundo zeBhayibhile njengentsapho.
OKUNGAKUMBI
Unesibindi
Fundisa abantwana bakho ngeyona nto eyenza umntu abe nesibindi.
Indlela Umoya Oyingcwele Osinika Ngayo Amandla Okukhonza UYehova
Sebenzisa esi sikhokelo ukuze uncede abantwana bakho bafunde ngendlela uYehova asinika ngayo umoya oyingcwele.
Indlela UYehova Asomeleza Ngayo
Sebenzisa le midlalo kunye neBali Lebhayibhile Elinemifanekiso elithetha ngoGidiyon kunqulo lwenu lwentsapho.


text:
Beka Imida Ecacileyo
“Kunzima ukukhulisa abantwana wedwa—ngakumbi xa bekwishumi elivisayo besiva ingcinezelo yehlabathi yokuvukela abazali.”—UDULCE, EMZANTSI AFRIKA.
Ingxaki.
IBhayibhile yaxela kwangaphambili ukuba “ngemihla yokugqibela,” kwakuya kubakho abantwana “abangathobeli bazali.”—2 Timoti 3:1, 2.
Amacebiso.
Umele uyazi into yokuba “abantwana bamele bayazi imithetho yabazali nezinto ezilindelekileyo kubo.” (The Single Parent Resource, by Brook Noel) Ingcali ngengqondo yabantwana nentsapho uBarry G. Ginsberg ithi: “Xa kubekwe imida ecacileyo, ulwalamano luba bhetele yaye akubikho xinezeleko.” Wongezelela athi: “Okukhona icaca le mida, yaye ichazwa kakuhle, kokukhona kusiba lula ukugcina intsapho yonwabile.” Unokumisela njani imida ecacileyo?
Qina, uze ubambelele kwilizwi lakho. (Mateyu 5:37) Olunye uhlolisiso lwaseOstreliya lubonisa ukuba abantwana badla ngokungabi nasimilo xa abazali bengakwazi kuthi hayi naxa beyekelela ebantwaneni. Kunjengokuba iBhayibhile isitsho: “Intonga nesohlwayo zinika ubulumko; kodwa inkwenkwe [okanye intombi] eyekelelwayo iya kumhlazisa unina.”—IMizekeliso 29:15.
Njengomzali ongenaqabane, ungavumeli ukuziva kwakho unetyala kukwenze ube ngumzali kavula-zibhuqe. UYasmin ekuthethwe ngayo ngaphambili uthi: “Maxa wambi ndandibasizela oonyana bam kuba bekhula bengenayise.” Kodwa njengokuba siza kubona kwisiqendu esilandelayo, nakuba kungekho nto iphosakeleyo ngokuziva njalo, akazange avumele oko kumenze angabi nangqiqo.
Musa ukutshintshatshintsha. IAmerican Journal of Orthopsychiatry ithi: “Xa abantwana befunda ukuba xa benze into ephosakeleyo baza kohlwaywa, oko kunokubanceda baziphathe kakuhle baze bazinze.” UYasmin uthi: “Sasihlala phantsi noonyana bam, size sixubushe ngengqeqesho. Xa bephuma endleleni, ndandizama ukubambelela kwingqeqesho. Kuyo yonke loo nto ndandiqala ndiphulaphule ndize ke ngokuzola ndichaze indlela esichatshazelwa ngayo yiloo nto bayenzileyo. Ndandisandula ke, ndibohlwaye ngaloo ndlela besithethe ngayo ngengqeqesho.”
Yiba nengqiqo, ungohlwayi unomsindo. Ngoxa umele uzimele izinto ezilungileyo, kufuneka ube bhetyebhetye xa kuyimfuneko. UYakobi 3:17 uthi: “Ubulumko obuvela phezulu”—obuvela kuThixo—‘bunengqiqo.’ Abantu abanengqiqo abadyuduzeli okanye babenomsindo. Abasuke bohlwaye nje qatha belandela umthetho othile. Kunoko, baqala bacinge, de bawuthandazele umbandela, kube kukhona benza okuthile ngendlela efanelekileyo sele bezolile.
Ukungatshintshatshintshi, ukuqina, nokuba nengqiqo—kuquka ukuba ngumzekelo omhle kwakho—kuya kukunceda umisele imida eya kwenza ikhaya lakho libe yindawo yokusabela yokwenene kule mihla inzima.


text:
IMboniselo YesiGreenlandic Inconywa KwiTV
NgoJanuwari 2013, iMboniselo yesiGreenlandic ibineminyaka eyi-40 ipapashwa. IsiGreenlandic yenye yelwimi zamaInuit, ibe sithethwa ngabantu abayi-57 000.
EGreenland kukho amaNgqina kaYehova ayi-150, kodwa iMboniselo yesiGreenlandic isasazwa kubantu abayi-2 300. Okutheth’ ukuthi uninzi lwabantu abafunda iNapasuliaq Alapernaarsuiffik, igama leMboniselo yesiGreenlandic, abangawo amaNgqina.
Kudliwano-ndlebe olwenziwe kwiTV, umveleli weofisi yokuguqulela eseNuuk uthi: “Abantu abaninzi baseGreenland banomdla kakhulu eBhayibhileni, ngenxa yoko bayayifunda iNapasuliaq Alapernaarsuiffik.”
Kwakolu dliwano-ndlebe kwabuzwa omnye wabaguquleli ngento ayithandayo ngeMboniselo, wathi: “Ndiye ndazuza xa bendifunda iMboniselo. Ngokomzekelo, indibonise indlela yokuphila ubomi obusempilweni. Ndandikade nditshaya nakuba ndandiqonda ukuba ukutshaya akundenzi ndibe sempilweni. Kodwa iBhayibhile isixelela ukuba, ukuba sifuna ukuba sempilweni, kufuneka sigcine imizimba yethu icocekile.”
Kwakolu dliwano-ndlebe kwachazwa ukuba amaNgqina kaYehova ebeshumayela eGreenland ukususela kwiminyaka yee-1950 ibe kuye kwapapashwa iincwadi neencwadana ezinemifanekiso ngesiGreenlandic. Umsebenzi wokuguqulela wenziwa ngamatsha-ntliziyo amaDanish namaGreenlandic ibe usukelo lwabo kukuba baguqulele ulwimi lwabo ngendlela evakalayo.
Enye indoda ekudala iliNgqina eGreenland yathi: “Kangangeminyaka eyi-25 ndishumayela kubantu abathetha isiGreenlandic ndiye ndakubona ukubaluleka kokuba noncwadi lolwimi lwawo. Kukho iilali esizihambela ngephenyane, iinyanga zibe mbalwa ngonyaka, kuzo kukho abantu abakuthandayo ukufunda iimagazini zethu, kuba singakwazi ukuya rhoqo kubo sibathumelela iileta ezinoncwadi lwethu.”
Ukususela ngoJanuwari 2013, uhlelo lukawonkewonke lweMboniselo yesiGreenlandic beluqala ukuphuma. Ezi Mboniselo ungazifunda uze uzikhuphelele kwindawo ethi “Iimpapasho” ekwiWebhsayithi ethi jw.org/xh uze ukhethe ulwimi lwesiGreenlandic uze ucofe indawo ethi “Khangela”.